КИЗИЛЮРТАЛЪУЛ ВА ХАСАВЮРТАЛЪУЛ ГЪУТАБАЗДА. - 4 Марта 2018 - Хунзахская Газета "Сельский труженик, Росдал захIматчи"\nГлавная » 2018 » Март » 4 » КИЗИЛЮРТАЛЪУЛ ВА ХАСАВЮРТАЛЪУЛ ГЪУТАБАЗДА.\nКИЗИЛЮРТАЛЪУЛ ВА ХАСАВЮРТАЛЪУЛ ГЪУТАБАЗДА.\nАраб г1асруялъул рагъда хадусел соназ маг1рузулаб Дагъистаналъул зах1матчаг1аз байбихьана г1и-боц1и хьихьизелъун г1ат1иракьалде гъутабазде гочине. Гьединан дагь-дагьккун гьенир лъугьана росаби. Цогидал муг1рузул муниципалитетазулг1адинан нилъер районалъулги руго гьенир росаби. Районалдаса т1урал бак1азда рук1аниги нухмалъиялъ х1аракат бахъула гъутанчаг1и рехун теч1ого, цо-цо гьезухъе сапарал гьарун, г1олеб-г1олареб ц1ехон, гьезул т1алаб гьабизе. Гьедин гьал къоязда районалъул нухмалъиялъ иргадулаб сапар бухьана Кизилюрталъул ва Хасавюрт районазул зонабазда ругел гъутабазде. Х1алт1улаб къокъаялда гъорлъ рук1ана районалъул бет1ер Саг1ид Юсупов, заместителал Шамил Г1аммаев ва Асадг1али Г1абдуразакъов, росдал маг1ишаталъул отделалъул х1алт1ухъаби, районалъул СМИязул вакилзаби ва цогидалги.\nК1иго къоялъ халат бахъараб х1алт1улаб сапаралъ гъорлъе рачана 7 гъутан. Районалъул т1алъиялъ щибаб гъутаналда хал гьабулеб бук1ана кват1ич1ого т1орит1изе ругел улкаялъул президент вищулел рищиязде х1адурлъи кинан унеб бугебали. Цадахъго щвана фермабаздеги, хал гьабуна кинаб ах1вал-х1алалда г1и-боц1уда хасел т1амизабулеб бугебали.\nТ1оцере щвана г1ехьелдерил Ахтини гъутаналде. Гьениб избирательнияб участок рагьун бугоан школалъул минаялда жаниб ва рищиял т1орит1изе киналго шарт1ал г1уц1ун руго. Фермаялда буго 101 х1айван, гьабун буго 45 бече. Росдал маг1ишаталъул бут1аялда гьабураб г1емерсоназулаб рак1бац1ц1адаб зах1маталъухъ х1урматалъул грамотаби кьуна к1иго дояркаялъе. Гьенисан сапар бухьана х1арисезул Баг1араб росу гъутаналде. Гьениб избирательнияб участок г1уц1ун буго культураялъул рокъоб. Ч1езабун буго генератор, принтер, ноутбук ва цогидалги законалъул т1алабзда рекъон рищиял т1орит1улеб минаялъуб рук1ине кколел алатал. Амма жибго культураялъул рукъ жаниб бугеб мина бугоан ц1акъго басралъун, гьениб капиталияб ремонт гьабизе ккани къвариг1унеб буго 5 миллионалдасаги ц1ик1к1ун гъурущ г1арцул. Гьединаб харжги гьабун басрияб мина къач1аялдаса ц1ияб бани лъик1 бук1инилан жиндирго пикру загьир гьабуна Саг1ид Юсуповас. Фермаялда буго кинабниги 200 х1айван, гьабун буго 100 бечеги.\nКидаго цебет1ераблъун рик1к1унеб бук1араб бекьеч1дерил маг1ишаталда цогидазда дандеккун гьанжеги иш квеш гьеч1о. Фермаялда хьихьун буго 300 бет1ер ч1ег1ерх1айваназул. Къинлъизе ругел 200 г1акдал 80 къинлъун буго. Гьоркьохъеб къаг1идаялъ цо сордо-къоялъе х1исаб гьабун беч1ч1улеб буго 800 литра рахьдал, гьелдсан 600 литра бичулеб буго Мах1ачхъалаялъул рахьдал заводалде. Дояркаялъе литраялдаса щолеб буго 3 гъурущ.\nХундерил Самилахъ гъутаналъул фермаялда дагьаб цебег1ан бокьалъул т1охги т1аде т1ун бач1ун хун буго 3 х1айван. Фермаялда буго 480 ч1ег1ерх1айван, гьездсан 280 г1ака ва 110 беч1ч1улеб г1ака. Исана сон байбихьаралдаса гьабун буго 74 бече. Сордо-къоялъ беч1ч1улеб буго 500 литра рахьдал, гьелъул 400 литра кьолеб буго добго гормолзаводалде. Дояркаялъе щибаб рахьдал литраялдаса щолеб буго 2,70 гъурущ.\nГ1оч1ло гъутаналдаги избирательнияб участок рагьун буго школалда. Гьениб аск1обго бахъун ч1ун буго 2010 соналъго гьабизе байбихьараб, амма цох1о къадалги рахъун ч1ун хут1араб ц1ияб школалъе бихьизабураб минаги.\nЛъаг1илухъ гъутаналда бугеб фермаялда хьихьун буго 64 ч1ег1ерх1айван, гьездасан 43 г1ака, 25 бече. Къойил беч1ч1араб 200 литра рахьдал, 130 литра бичулеб буго.\nСахъадерил гъутаналда чанго соналъ т1адег1анаб даражаялда х1алт1илеб буго ООО «Услуга» абураб маг1ишат. Фермаялда жанире лъугьиндал лъала цогидал гьел къояз ниж щварал маг1ишатазде данде ккун гьениб бугеб рац1ц1а-ракъалъиги х1алт1ул низамги. Гьениб хьихьун буго кинабниги 600 бет1ер г1иял ва 120 бет1ер х1айваназул. Гьарун руго 32 бече ва 200 кьег1ер. Къойил беч1ч1улеб буго 180 литр рахьдал, дояркаялъе литраялдаса щолеб буго 3 гъурущ ва щибаб хъулухъ гьабулеб г1акдахъ 100 гъурущ.\nРехсаралщинал маг1ишатазде щведал дида бич1ч1ана гьезул цонигиязда дояркаялъул зах1маталъул бук1ине кколеб къимат гьабулеб гьеч1еблъи. Г1емерисел маг1ишатазда гьезие щолеб буго беч1ч1араб рахьдал литраялъухъ 3 гъурущ. Моц1рое х1исаб гьабуни гьеб кколеб буго 8-9 азарго гъурущ. Унго гьеб г1арцуда рекъараб гурони къо бихьуларебдайха дояркаялда? Узухъда бихьула, амма гьеб зах1маталъухъ щолел гьел кепкалги райадминистрациялъул рахъалдасан кьолел ч1орогоял грамотабиги гурони дояркабазе т1ок1аб жо щолеб гьеч1о. Гьединаблъун бук1ана районалъул нухмалъиялъ гъутабазде гьабураб иргадулаб сапар.\nПросмотров: 129 | Добавил: NiGMaT | Рейтинг: 0.0/0


Турбьерн Ягландил пресс-конференция\nЕвропаялъул Шураялъул Генералияв секретарь Турбьерн Ягланд\nЛъабго къоялъул тIадещвейгун Россиялде вачIарав Европаялъул Шураялъул Генералияв секретарь Турбьерн Ягланд данд чIвана арбагI къоялъ россиялъулги къватIисел улкабазулги журналисталгун интерфакс агентлъиялда.\nРоссиялда Турбьерн Ягланд дандчIван вуго президен Владимир Путингун, къватIисел ишазул министргун, юстициялъул министргун, Пачалихъияб Думаялъул депутаталгун.\nЕвропаялъул Шураялъул Генералияв секретарь щун вуго Олимпиадаялъул объектал ралел бакIаздеги. Россиялъул тIадтараз рахъ кколеб бугин Европаялъул Шура тIад хIалтIелеб бугеб ковенциялъулин абуни гьес.\nДоговор гьабурал мачтаздасаги толализатораздасаги спорт цIуниялда барал.\nТурбьерн Ягландил рагIабазда рекъон Москваялда европаялъул шураялъ жидерго информациялъулаб офис сверизабулеб буго программаязул ва реформабазул офисалде. Гьелда бан 20 гIун программа бугеб сияхI цебелъолеб бугин Европаялъул Шураялъин абуна гьес.\nЕвропаялъул Шураялъул Генералияв секретарь Москваялда дандчIван вуго Россиялъул аслиял инсанасул ихтиярал цIунулел идарабазул церехъабигунги.\nПресс-конференциялда Турбьерн Ягландица рахъ куна Россиялъул коммерциялъул гурел идарабазул. ГарачIвариял тIоритIулаго жинда бичIанин гьаб гIагараб заманалда инсанасул ихтиярал цIунулел идарабазул хIакъалъулъ къануналде кинал рукIаниги хисабасиял гьаризе гьечIолъи. Гьединлъидал политикияб хIалтIиялде гьоркьобе щиб рукIунеб бугебали халкквей кIварбугеб иш ккола .\nТурбьерн Ягланд:«Нижеца халкквезе буго гьеб къанун хIалтIулеб къагIидаялда хадуб. Щай дица гьедин абулеб бугеб.Гьеда бан лъугьине бегьула, лъугьинчIого хутIизеги бегьула гьадинаб иш. Цо-цо хIалтIаби рачIине бегьула инсанасул ихтияразда тIасан диваналде Страсбургалде.\nГьесул рагIабазда рекъон инсанасул ихтиярал цIунулел идараби лъиданиги рачIеллъун жидецаго рикIкIинеги, ва лъиданиги рачIого гьел хIалтIизеги ресал ратизаризе кIола. Турбьерн Ягландица мисал бачунеб буго европаялда инсанасул ихтиярал цIунулел идарабазул хIалтIи гIуцIун бугеб къагIидаялъул. ЦIикIкунисеб гIарац гьезул хIалтIуе кьолеб буго бюджеталдаса, хутIараб гIарац кьолеб буго хасал идарабазги.\nЭР: «Россиялдаса гьел идарабазул хIалтIуе гIарац батизабизе бегьулин аби кколиш, дур пикруялда рекъон, гьез къватIисел пачалихъаздасан кьолеб гIарцудаса инкар гьабизе кколин абураб?»- ян гьикъана нижеца Европаялъул Шураялъул Генералияв секретарасда.\nТурбьерн Ягланд: «Дица абулеб гьечIо гьез къватIисел пачалихъаздасан щолеб гIарцудаса инкар гьабизе кколин. Кинал рукIаниги ресалги ратизарун пачалихъиял гурел идарабазул хIалтIи чIезе тезе бегьуларо»\nРоссиялъул тIадтаразулгун цогидалги чанго кIвар бугел суалазда тIасан грачIвари гьабунин бицана Турбьерн Ягландица журналистазда.Гьезда гьоркьор Россиялъулги Гуржиязулги гьоркьорлъабазда тIасан суалги, Косовоялъул суалги.\nАмма аслияллъун рукIанин тIадехун рехсарал суалалин абуна Европаялъул Шураялъул Генералияв секретарас.Журналистаз рорхарал суалазда гьоркьор рукIана цого жинсалъул гIадамазда гьоркьор ригьин гьабиялда баралги суалал. Европаялъул Шураялъул Генералияв секретарас абуна гьелги инсанасул ихтиярал кколин.\nЦIунизе колел. Инсанасул ихтиярал цIуни Европаялъул Шураялъул аслияб конвенциялъул кьучIлъунги кколин.\nЕвропаялъул Шураялъ церелъолел реформаялъул проектаздаги Россиялъул рахъ тIадрекъолеб буго Ягландил рагIабазда рекъон. Мисалалъе Россиялда апеляциялъулал диванал гIуцIи.\nГьеб демократиблъун жибго рикIкIунеб хIукIуматалъе къваригIунеб иш буго ягландил рагIабазда рекъон.


ГьабсагІаталде щвезегІан Википедиялда хъван буго 2586 макъала авар мацІалда.\nЖакъа буго АрбагI къо, 2021 соналъул 1 декабрь, 23:22 UTC | АрбагI къо 25 РабигІу Ссани 1443 гь.\nАвар Википедиялда жакъа къоялда жаниб буго 2586 макъала, гьединлъидал дуе хъвазе бокьараб махъала гьаниб жанибги батизе бегьула. Цин макъала хъвалалде цебе дуца гьеб хъирще гьаб формаялда. Гьеб батичIони, дуе хъвазе бокьун бугеб макъалаялъул цІар хъвай гьаб гъоркьехун бугеб мухъалда жаниб ва хІадуре макъала.\nГьаб къоялъ — 1 декабрь


Лондоналда гьал къоязда байбихьизе ругел Паралимпиадаялъул хIаязда гIахьаллъизе вуго Дагъистаналдаса кIиго атлет. Гьел ккола дзюдоистал МахIачхъалаялдаса Казакова Мадина ва ЛъаратIа мухъалдаса Къурбанов ШагIбан. Мадинае буго 35 сон. Афиназда гьелъ босун букIана меседил медаль, гьелдаса хадуб Пекиналда тIобитIараб Паралимпиадаялда гьелъие щун букIана мазгарул медаль. Гьединго гьелъул руго Дунялалъул ва Европаялъул чемпионатазда щварал меседил медалалги.\nКъурбанов ШагIбан абуни, экспертазул пикруялда рекъон, гьеб турниралъул аслиял фаворитазда гьоркьов вуго. Месед босичIони, цоги медалгIаги гьес босизе букIиналда кIудияб божилъи буго исана Олимпиадаялда дзюдоялъул рахъалъ чемпионлъун вахъарав ГIисаев Мансурил тIоцевесев тренер МухIамадов ХIабибил.\nМухIамадов ХIабиб: «Чанго нухалда европалъул чемпионлъунги вахъарав, дунялалъул чемпионатаздаги медалал росарав Къурбанов ШагIбаница «месед» босичIони, цоги медальгIаги босичIого теларин ракIчIун абизе бегьула. Казакова Мадина гьанжеялде яхъун йикIана Паралимпиадаялъул чемпионлъун. Гьеб букIана микьго сон цебе. Гьелдаса нахъе кигIанасеб хIалтIи гьелъ гьабизе кколеб гьанжеги бергьине ккани.\nСаналги руго гьелъул рахунел. Амма гьебго заманалда гьелъул буго кIудияб хIалбихьи. Паралимпиадаязул «меседги» «мазгарги» бугеб гьелъие жиндир хIалбихьиялъ кумек гьабизеги рес буго. Балагьилаха, ТIадегIанасул къуваталдалъун бокьилаанха гьел кIиялго медалалгун тIадруссине. Гьезие исана лъикIаб мисалги бихьизабидал «месед» босарал нилъер гIолохъабаз. РакIалде ккола, Мадинагун ШагIбаницаги нилъ рохизаризе ратилин».\nДагьай цеегIан росасеги ун Мадинаца гьанже гIумру гьабулеб буго Москваялда. Гьейги ШагIбанги руго канлъукъал спортсменал. Гьелгун цадахъ дагьаб канлъи бихьулел къеркьезе ккани бергьине гьезие бигьаяб букIине гьечIин рикIкIунеб буго дзюдоялъул рахъалъ Россиялъул мустахIикъав тренер МухIамадов Асильдарица.\nМухIамадов Асильдар: «Сакъаталлъун рикIкIунелъул цо бералда бихьулел яги канлъи дагьал гIадамалги. Мадинагун ШагIбанида абуни тIубанго щибго бихьуларо. Дида гьел кIиялго лъала, узухъда, гьел бергьинеги бокьиларищха дие. Гьезда дандчIвазе бегьулел захIмалъабазул пикру гьабураб мехалда гьединал жал ракIалде щолел руго. Киса-кирего рукIунелъул гьитIинал ругониги хIилла-макруял».\nСакъатал, сахлъиялъул даражаялде балагьичIого, киналго цого цIадирабазде рахинарун щалгун къеркьезе ругелали чIезабулин, амма сахлъиялъул рахъалъ проблемаби цIикIкIаразе цо-цо бигьалъаби гьарулин бичIчIизабуна ХIабибица.\nМухIамадов ХIабиб: «Гъол къецалда бащадал ругони яги хIаязда гIахьаллъизе унаго гьезул балал ращадал ругони бергьенлъи кьола, масала, тIубанго канлъи бихьуларесе».\nЭркенлъи Радио: «Сакъатлъиялъул даражаялде балагьичIого гIаммаб сияхIалда рекъон цого цIадирабазде рахинарунищ чIезабулеб гьел щалгун къеркьезе ругелали?»\nМухIамадов ХIабиб: «У. Гьеб рахъалъе цIакъ кIвар кьун букIана гьениб. 100 граммцин цIикIкIине биччаларо. ЦIалаго ва щивгун къеркьезе вугевали чIезабулаго сахлъиялде балагьуларо. Канлъукъавищ вугев, гIинкъавищ вугев-гьелъухъ щивго валагьуларо. Амма къеркьолел бащадал шартIазде ккани, бергьенлъи кьола сахлъиялъул рахъалъ проблемаби цIикIкIарасе».\nПаралимпиялда гIахьаллъизе ругел Шималияб Кавказалдаса спортсменазда гьоркьов вуго Шималияб Гьириялдаса жеги щуго атлетги. Гьезул ункъгояв вуго футболист. ДЦП унти бугел спортсменазда гьоркьор 2011 соналда дунялалъул чемпионаллъун рахъун рукIана гьел. Гьанжеги гьез месед босизе букIиналда кIудияб хьул буго экспертазул.\nАраб соналда бащдаб финалалда гьез 4:0 хIасилгун къезабун букIана бразилиялъул команда, финалалда абуни 6:I хIасилгун къезабуна Ираналдаса команда.\nГьединго Лондоналъул Паралимпиадалда гIахьаллъизе вуго Шималияб Гьириялдаса атлет Хугаев Гочаги. Гьев векеризе вуго 100 ва 200 метралъ ва халалъуде кIанцIизе вуго. 100 метралъ векериялъул ва халалъуде кIанцIиялъул рахъалъ гьав вуго гьаб сагIаталда дунялалъул чемпион. Гьес гьединго чIезарун руго россиялъул ва европаялъул чанго рекордалги.\nГьединго исана Лондоналде унев вуго Адыгъеялдаса Пономаренко Валерийги. 2008 соналда Пекиналда гьес кьвагьдон босун букIана меседил медаль.\nРоссиялдаса Лондоналде унеб делегациялда вуго кинабниги 270 чи, гьезда гьоркьосан спортсмен ккола 182яв-хутIарал руго тренерал ва кумекчагIи.


Дербенталъул мэрлъун экс-министр тезеги рес буго\n9 яги 10 февралалда Дербенталде шагьаралъул администрациялъул бетIерлъун Азади РахIимов вачIиналъул бицен букIана. Амма щаяли вачIинчIо.\nЦеве юстициялъул министрлъун вукIарав гьев цин Дербент мухъалъул нухмалъиялде тIамулев вугин букIана хабар. Республикаялъул бетIерас айин лъазабураб мехалда Къурбан Къурбановги гьениса нахъе инчIого, бер бахилаб хъулухъги щвечIого хутIана Азади РахIимов, гьеб заманалда гьоркьов юстициялъул министрлъун батIиявги тун. Азади РахIимов тун вуго республикаялъул тIалъиялда Ихтияразулаб БутIаялъул нухмалъулевлъун.\nГьедин гьанже гьев Дербент шагьаралде вачIунев вукIиналъул буго бицен. Амма гьенив гьабсагIаталда экс-мэр Имам Яралиевги шагьаралъул депутатлъун «лъугьун», бакIалъул депутатазул вукIарав нухмалъулев Мовсун РахIимов вуго мэрасул ишал тIуразарулев. ГIадамазул ццим бахъун букIана цIияб соналда цебесеб къоялъ Яралиевас живго шагьаралъул депутатлъун «гьавун» ватиялдаса. Гьелъ рес кьезе бегьула Яралиев Дербенталъул мэрлъун хадусеб болжалалдаги вищиялъе. Шагьаралъул къануналда рекъон, гьев вищула бакIалъул депутатазда гьоркьоса.\nГьедин Яралиевас «лъутIа-къотIун» лъураб бакIалде Азади РахIимов кин вачIине бегьулевин суал баккизе бегьула. Амма къануналда рекъон, администрациялъул бетIерлъун вачIине рес буго бокьараб бакIалъа чи. Менеджер гIадав чи кколев вуго гьев. Амма Азади РахIимов данде кколаро Яралиевасе. Щаяли бицунеб буго ришватчилъиялда данде къеркьеялъул комитеталъул нухмалъулев, Дербенталдаса ХанмухIамадов МухIамадица.\nХанмухIамадов МухIамад: «Цин бугони, Азади вуго министр вукIарав чи. КIиабизе бугони, Азадица гьабизе гьечIо Яралиевас абунщинаб жо. Гьес жиндирго ихтиярал цIунизе руго. Мовсун РахIимов абуни вуго гIицIго Яралиевасул чи. Гьес хвайин абуни холев, майданалдеги вахъун лезгинка кьурдейин абуни кьурдулев. Гьединабго къагIида буго аскIобго бугеб Дагъогни абураб шагьаралдаги. Галимов ккола муниципалияб гIуцIиялъул нухмалъулев, гьабулебщинаб жо гьеc гьабула, гъулбасал Мурадовас лъола – сити-менеджерги, администрациялъул бетIерги ккола гьев».\n11 февралалда Дербенталда букIине ккола Имам Яралиев цIунун кIалъалел харабазул данделъиги. Гьенире ахIулел руго азербайжаналги, лезгиялги, табасараналги, цогидалги. Дербенталъул ишазда гъорлъеги лъугьун шагьаралда ахIвал-хIал хIалуциналъе квербакъулебги, шагьаралъул нухмалъиялде тIадецуй гьабулебги бугин тIадегIанал идарабазул нухмалъулезин лъазабулеб буго харабаз.\nГьел тIадегIанал нухмалъулел рукIине рес буго Дагъистаналъул бетIер Рамазан ГIабдулатIиповги Шималияб Кавказалда Россиялъул президентас тарав вакил Сергей Меликовги. Дербент кутакалда чорокго бугин, некIсияб шагьар хIисабалда гьелъул юбилей кIодо гьабун бажарулеб хIалалда гьечIин ва жеги гIезегIан гIунгутIаби ругилан гьел кIиязго гIемер гIайибал чIван рукIана Дербенталъул мэрлъун вукIарав Имам Яралиевасда. Жибго юбилейгицин нахъбахъизе ккана. Хас гьабун Меликовас гьединал бадирчIваял Яралиевасе гьаруна 2014 соналъул 23 октябралда Дербенталде щведал.\nРамазан ГIабдулатIиповас разилъи гьечIолъи загьир гьабун букIана 2013 соналъул риидалго. Гьеб букIана республикаялъул тIалъиялдеги вачIун, Дербенталъул мэрас хIисаб кьолеб мех. Амма ГIабдулатIиповас абун букIана гIезегIан хIалтIи гьабизе ккун бугин гьениб – шагьранухал къачIаялдаса байбихьун архитектура рукIалиде ккезабиялде щвезегIан. Гьединго 120 азарго чиги жанив вугеб, кIудияб лъабго базарги бугеб шагьаралда бакIарулеб магъало цIакъго мукъсанаб ругилан.\nДол хараби унголъунги Яралиевасул рахъкколел чагIи ратизе рес бугин, амма гьезухъ гIенеккулевги, гьезда гьабизе кIолебги жо дагьаб бугин бицана ЭР-ялъе Дербенталдаса чанго чияс. Щайин абуни гьел ругила живго Яралиевасул квербакъиялдалъун ракIарулел хараби.\nМоцIалъ цебе гьенибго тIобитIун букIана Яралиевасда дандечIарал чагIазул митингги.\nКъурбан Къурбанов нахъе витIана\nДербент мухъалъул вукIарав бетIер виччан вуго\nДагъистаналда кина-кинал хIакимзаби нахъе рехизе рес бугеб?


12 октябралда Дагъистаналда автомобилалъ авария гьабиялъул хIасилалда хвана ункъо чи. Гьезул кIигоял ккола полициялъул хIалтIухъаби. 2015 соналъул август моцIалде щвезегIан Дагъистаналда автоавариялъул хIасилалда хун вуго лъабнусгогIан чи. Кинаб бугеб бищун кIудияб гIилла Дагъистаналъул нухазда авария ккеялъе?\n12 октябралда Дагъистаналъул батIи-батIиял мухъазда ккараб автоавариялъул хIасилалда къадаралде щвана ункъо чи. Гьезул кIигоял рукIана полициялъул хIалтIухъаби.\nТалат радакь сагIат щуго тIубараб гIужалда ХIебдаса ЛъаратIе унеб шагьранухда 30 метралъул борхалъи бугеб бакIалдаса гъоркье бортун буго «Лада Приора» автомобиль. Гьелда жанир рукIарал лъабго чи гьезда гьоркьор лъимергун чIужугIадан ва автомобиль бачунев вукIарав полициялъул хIалтIухъанги къадаралде щун руго.\nХутIарал кIигоял лъукъун азарханаялде щун руго. Абулеб буго авария ккараб заманалъ полициялъул хIалтIухъан хъулухъалда вукIун гьечIилан.\nГьебго къоялъ радал хеккого Каспийскалде унеб шагьранухда нухул ракьанда букIараб хIоболъ речIчIун авария гьабун буго Лексус автомобилалъги. Гьелъул рулалда нахъа вукIарав Дагъистаналъул транспорталъул полициялъул хIалтIухъан 22 сон барав МухIамадхIабиб Нестуров къадаралде щун вуго.\n2015 соналъул январалдаса август моцIалде щвезегIан Дагъистаналда ккун буго 850-саги цIикIкIун автоавария. Гьелъул хIасилалда хун вуго 270 чи, лъукъун вуго 1150 гIанасев чи. Цебесеб соналъул гьебго заманалде дандеккун гьеб къадар цIикIкIун бугин 40 проценталъилан абуна исана августалда гьеб суал гьоркьоб лъураб данделъиялда, Дагъистаналда нухазда хIинкъи гьечIолъи цIуниялъул хъулухъалъул нухмалъулесул ишал тIуралев Тарлан Герейхановас.\nАслтяб куцалда Дагъистаналъул нухазда автоавариял кколел ругин автомобиль бачунез хехлъи цIикIкIинабулеб букIиналъилан бицана жиндир цIар бицине бокьичIев, нухазда хIинкъи гьечIолъи чIезабиялъул хъулухъалъул хIалтIухъанас.\nГИБДД –ялъул хIалтIухъан: «60-70 процент авариязул кколеб буго гьеб гIиллаялдалъун. Автомобиль бачунез миллат гьабулеб гьечIо нух сверун лъураб чалиялъулги, хехлъи цIикIкIинабизе бегьуларилан лъазаби тIад хъварал игIланазулги сундулниги гьез хIисаб гьабулеб гьечIо. Гьеб ахIвал-хIал хисизабиялъе гьабулеб хIалтIи гIей гьечIеблъун буго жакъа.\nГьелда жаниб цебетIей лъугьине ккани дир хIисабалда бищунго цIакъ кIвар кьезе ккола профилактикиял тадбиразде. ВахIшиял автоавариял ккараб бакIалдаса суратал ва видеороликал тIиритIизаризе ккола интернет-сурсатазда. ГIадамаз пикру гьабизе, гьадинаб жо ккечIого рорчIизе гьез хIаракат бахъизе. Гурони цоялдаса цоял ракIгъанцIизабулел автоавариял цIикIкIине руго республикаялда».\nМугIрузул мухъазда автоавариял цIикIкIиналъе бищунго кIудияб гIиллалъун нухал хашаб куцалда рукIин бихьулеб буго гIемерал соназ автомобилалда хIалтIулев Шамил мухъалдаса ХIажиев Увайсида.\nХIажиев Увайс: «Масала лъебелатIе унел руго нухал руго цIакъ санагIат гьечIел, свералаби руго гьенир цIакъго санагIалъи гьечIел. Гьебмехалъ аварияги цогидабги ккечIого гьениб букIиниш?\nГьенир свералаби руго гIурухъехун регарал, цIакъ хIинкъарал нухал руго гьенир. Хъил тIун буго гьел шагьранухазде, гьединал нухазда хехлъи цIикIкIинабичIого хутIуларо, амма рагIа-ракьанде щибниги жо рекъезабун гьечIо, нагагь автомобиль хъущтIун ани гьеб кквезе букIине».\nГьединго автоавариял гIемерлъиялъе квербакъулеб бугин жеги лъикIалан автомобиль бачине куцачIел гIолохъабазгиян абуна Увайсица\nАслияб куцалда нухазда автоавария гьабурал автомобиль бачунезда гьоркьор ругин цIакъго гIолохъаналги цIикIкIараб ригьалъулги чагIиян абуна хадубги «Эркенлъиялъе» нухазда хIинкъи гьечIолъи цIуниялъул хIалтIухъанас.


ГIакълуялъ бичIулареб ва гIаршиназ борцунареб…\nКаспий ралъад. Россиялъул рагъулаб гама. 2015 соналъул 6 октябралда бахъараб сурат.\nРоссиялъул авиациялъ Каспи ралъдалъа Шамалде риччарал ракетабаздаса чIухIарал гIадамал гIемер руго улкаялда. ДандчIвала гьел Дагъистаналдаги. Амма дагьабниги пикру гьабулев чиясе якъинаб жо буго бокьараб рагъ гIемераб баракат гьечIолъи, хвел, магIу, къварилъиги босун бачIунеб жо букIин.\nКIоларо нилъеда чияр магIида ва бида тIад нилъерго талихI ва рахIат эхетизе. Россиялъ жидеего хIинкъигьечIолъи цIуниялъул мурадалда доре ракетаби ритIулел ратаниги гIалам гьаглъизе кколаро гьелдаса чIухIун ва роххун. Гьеб буго цо хасаб халкъалъул талихIкъосин ва бокьараб лахIзаталъ дунялалъул бокьараб улкаялда лъугьа-бахъине рес бугеб жо. Жакъа президент В.Путинил рейтинг 80 проценталдаса цIикIкIун рагIула.\nХасго гьеб бахана кваркьаби ругел ракетабаца ИГИЛалда кьаби щвезабиялда хурхун. Лъалеб жо буго гьеб заманаялъул эффект букIин. Гьоркьоб заман арабго жамгIияталъул власталдехун цIиял суалал ва тIалабал рукIина, Шамалда рагъул кинаб хIасил кканиги. Гьебго эйфория, роххел, улкаялдаса гIорхъолъа араб чIухIи гIадамазда гьоркьоб букIана Югалъулаб Осетиягун Абхазия Гуржистаналдаса батIа гьабунинги.\nДол къоязда Пекиналда тIобитIулеб Олимпиадаялдаса цIикIкIун бицунеб жо букIана Саакашвилида галстук чIамизабунин, унго нилъер бугеб гучаб пачалихъги, гIакъилаб нухмалъигиян. Араб соналъ Украинаялдаса Крым тIезабиялъул роххел бицун бажаруларо. Гьоркьоб заман арабго гIадамазда чIалгIана «Крым наш» слоган ва цохIого хабар. Гьеб ахIвал-хIалалда роржана Шамалде ракетаби.\nХал гьабураб мехалда власталъе жиндирго къадру, халкъалъ рахъкквей ва божилъи загьир гьабиялъе чара гьечIого хIажалъулел руго рахъ-рахъалде роржунел ракетаби, танкалгун, аскариял ва «жидеего бокьун» нилъеда гъорлъе рачIунел халкъал ва ракьал. Квешаб жони гьеб таиларо, кIудияб, рагIа-ракьан гьечIеб улка бокьун батила. Амма гьеб халкъалъул рокьи жидедехун бижизабулеб къагIида буго дагьаб санагIат гьечIеб.\nКида аз власталъул къадру мустахIикъал харжаздалъун, хутIаразда релълъарал пенсияздалъун, гIадамазулазда релълъарал автомобилазда ва хутIараб техникаялдалъун, ратIлидалъун, кванидалъун, сахлъицIуни ва лъайкьеялдалъун, социалиял льготабаздалъун ва анцI-анцI цогидал ишаздалъун бижизабилеб? Ялъуни гьеб кIвар бугеб жоголъунищ Россиялъул халкъалда ва власталда бихьулареб?\nКида дунялалда рикIкIунеб ядернияб къуват бугеб пачалихъ нухмалъиялдеги, гIумруялъул шартIал чIезариялдеги, мустахIикъаб гIумру гьабиялдеги бачIинеб? ХIХ гIасруялда гIурус пачаяс жиндир васасда абулеб букIун буго: «Россия агропромышленияб пачалихъ гуро, нилъ руго империя… Империя, жиндир цIар бахъарабго цIорораб гIетI дунялалда базабулеб» - ин. Гьеле гьеб хIалалдаса чIухIун, гьелъухъ хисун эркенлъиги, чилъиги, чедги кьезе хIадурун чIун буго улкаялъул цIикIкIунисеб халкъ.\nАслияб жо буго жанир нилъги, къватIир хутIарал халкъалги хIинкъизари. Гьеб хIакъикъат ва гIурус халкъалъул милияб хаслъи бичIчIун буго живго В.Путинидаги. Гьес гIакъилав нухмалъулесул нухда ун халкъалъе рекъараб гьабулеб буго политика. БатIияб нух кинго батулеб гьечIо Россиялда. Кин букIараб гIурус классик Тютчевасул? «Россия гIакълуялъ бичIчIизеги бичIчIуларин, гIаршиналъ борцизеги борцунарин…» абун гурищ? Гьесдасаги мухIканго Россиялъул рахъалъ абуна Расул ХIамзатовас ХХ гIасруялъул ахиралда.\n«…ГIезегIан кIудияб ракьги буго дур -\nРукьбузе гьарзаяб, рокьуе дагьаб.\nКIудияб, бечедаб халкъги буго дур-\nХвел гIемер бихьараб, гIумру дагь лъараб.\nЩив пача щваниги гьесий чIвалеб хъат:\n«ЧIахъаги, чIахъаги, чIахъаги!»- йилан.\nГьес тах тараб мехалъ хьвагIулел тIилал\n«Т!агIаги, тIагIаги, тIагIаги!»- йилан.\nЩибаб халкъалъул жиндирго хаслъи, жиндирго тарих ва къисмат, гьелда рекъон сверулеб буго гIасрабазул гьоко, хъвалеб буго тарих, гIолеб ва унеб буго гIалам. Хабар лъикIаб рагIайги.


Хурги бекьичIони, бокьги бахъичIони…\nЖакъа Дагъистаналда реххун тун рагIула жиндаса пайда босизе бегьулеб ракьул 500 азаргоялде гIагарун гектар, гьелъулги 60ялдаса цIикIкIун гектар рагIула бекьулеб ракьул. Щай ракьал гIолел гьечIин зигардулеб Дагъисталда ругездасаги пайда босулеб гьечIеб?\nРосдал магIишат цебетIезабиялъул мурадалда жиндаса пайда босулеб ракьул инвентаризациялъулаб хIалтIи гьабидал, баянлъана 443 азарго гектар ракьул рехун тун бугеблъи, ай букIине кколедухъ гьелдаса пайда босулеб гьечIолъи. Гьединаб баян кьуна Дагъистаналъул пачалихъияб мал-мулкалъул министерлъиялъ.\nГьеб министерлъиялда тIобитIараб данделъиялда бицана жиндаса букIине кколедухъ пайда босулареб яги тIубанго рехун тараб ракьалда гьоркьоб бугин 64 азарго гектар бекьулеб ракьул, 16 азарго гектар хер бецулеб бакIалъул, 395 азарго гектар боцIи-панз кваналеб гIалах-мегIералъул. Гьездаго гьоркьоб бугила 87 азарго гектар пайда босиялдаса инабураб ракьулги.\nПачалихъияб мал-мулкалъул министерлъиялда бицухъе, гьабсагIаталда гьезул хIалтIухъабаз хал-шал гьабун рагIула республикаялъул гIодоблъиялда бугеб 13 мухъалъул бетIергьанлъиялде кколел ракьазул. Гьебин абуни ккола росдал магIишаталъ пайда босулеб тIолабго ракьул 55 процент. Аслияб куцалда ракьал рехун теялъе гIиллаги кколеб буго гьезда аскIоса гIебеде ралел бакIал гIемерлъи ва гьел, министерлъиялъул баяназда рекъон росдал магIишаталъулин рикIкIаниги, гьанже гьединаллъун ккунгутIи. Гьединал ракьазул къадарги бащалъун буго 44 азаралда 300 гаялда. Бищун гIемер рехун тарал ракьал ратун руго Гъизляр, Хасавюрт, МухIарамкент ва Дербент мухъазда.\nГьанже рачIаха, Дагъистаналъул Халкъияб Шураялде хитIаб гьабулаго, республикаялъул бетIер ГIабдулатIипов Рамазаница лъазабун букIаралъухъ гIенеккизе.\n«Дагъистаналда расги пайдаги босичIого рехун тун руго нусаза-азар гектар ракьул. Хвезе тун руго ракьал лъалъаялъе пайда босизелъун рахъун рукIарал лъел каналал. Гьединлъидал, нилъеда бичIчIизе ккола ракьул щибаб гектар хIалтIизабизе кколеблъи. ХIалтIизабулареб ракь батани, гьелъул бетIергьанчиясухъа нахъеги босун, хIалтIизабулесухъе кьезе буго ва гьединал ракьал ратарал мухъазул нухмалъулел гIадлуялдеги цIазе руго», - ян лъазабун букIана ГIабдулатIипов Рамазаница.\nРехун тарал ракьал жидер бетIергьанлъиялде кколел мухъазул нухмалъулезе гIадлу гьабизе бугебищинха цIехедал, гьеб жидер иш гурин ва республикаялъул бетIерас щиб хIукму къотIизе бугебали лъаларин жаваб кьуна рехсараб министерлъиялъул цIар рехсезе разилъичIев хIалтIухъанас.\nЖурналист ва юрист МухIамадов Бияхъайица бицухъе, муниципалитетазул нухмалъулезе гIадлу гьабуниги гьабичIониги рехун тарал ракьал дагьлъизе рагIуларо, гьеб ракь хIалтIизабулезе хIукуматалъ кумек гьабулеб гьечIебгIан мехалда.\nМухIамадов Бияхъай: «Нилъер гIадамазе хIалтIизеги бокьулеб гьечIо. ХIалтIизе рачIарал китаялъулалги толел гьечIо, квотаби гьечIиланги абун. Масала, нижер росулъ 50 миллионги биччан нухги гьабун теплицаби ран рукIана. РачIун милициялъул хIалтIухъабигун гьел рачун ана. Жалго росдал гIадамалги рилъунел гьечIо хIалтIизе. Гьединги бугеб мехалда кин цебетIезе бугеб росдал магIишат. Пенсиябиги пособияги щолеб буго ва гьебги кванан гIадамалги чIолел руго. ЦебегIадин колхозазул-совхозазул нусго ва жеги цIикIкIун гектарги босун хIалтIизе гIадамазе бокьулеб гьечIо. Бокьарал кканиги техникаги гьечIо, гъозие гьабулеб кумекги гьечIо».\nЖакъа росдал магIишаталда хIалтIулев чиясда хIукуматалъ кверчIвалеб гьечIебгIан мехалда, рехун тарал ракьал тIадеялдаса тIаде цIикIкIун гурони дагьлъизе гьечIин рикIкIунеб буго МухIамадов Бияхъайица.\nГьединго, республикаялъул нухмалъиялде ГIабдулатIипов Рамазан вачIараб мехалда гьес лъазабун букIана щивав депутатас, идараялъул нухмалъулес, ун жидерго росулъегун хургIаги бекьизе ккелилан. Нижехъе щварал баяназда рекъонин абуни, росулъ хур бекьулев, ах гIезабулев хIаким жеги ккун гьечIо.


Дагъистаналъул гIелмияб централда хиса-басиял\nРоссиялъул гIелмабазул академиялъул Дагъистаналда бугеб централъул нухмалъулев хисулев вуго, жибго централдаги хиса-басиял гьарулел руго. Щай нухмалъи хисулеб ва щиб букIине бугеб хисараб жо республикаялъул аслияб гIелмияб идараялда ва гIалимзабазул горсвериялда? Гьеб суалалда хурхун цIех-рех гьабуна нижер мухбир Абакаров Рамазаница.\nДагъистаналъул гIелмияб централъул нухмалъулев Амирханов Хизри хIалтIудаса нахъе ана, заманаялъ гьесул бакI ккуна цевеккун нухмалъулев хисулесул хъулухъалда вукIарав ХIажиев МуртазагIалица. Амирханов хъулухъалдаса нахъе иналъе гIиллалъун ккана гьесул ригь. Гьал къоязда ГIелмияб централъул нухмалъулес тIубана 65 сон. Хъулухъалдаса гьев нахъе иналъул болжал лъугIун букIана араб соналъго, Амирханов вищун вукIана нухмалъулевлъун 2009 соналъ щуго сонил болжалалда. Амма гIалимзабазул данделъиялъ жеги цо соналъ нухмалъулевлъун тун вукIана гьев.\nЦохIо Дагъистаналъул гIелмияб централда гуреб, хиса-басиял унел руго тIолабго Россиялъулго гIелмияб системаялдаян бицана «Эркенлъи» радиоялъе цIияв нухмалъулев ХIажиев МуртазагIалица. Гьес бицана, гIуцIун бугин киналго улкаялда ругел гIелмиял идарабазда тIад кверщел гьабулеб федералияб агентлъи. Киналго гIелмиял центразухъа нахъе бахъулеб бугин юридическияб статус ва гьезул бюджет, хIалтIухъабазул къадар ва цоги кIвал бугел суалал роцIцIине ругин гьеб агентлъиялъ. Хъулухъалдаса арав Амирханов Хизри тIамун вуго гьеб агентлъиялъ регионалиял гIелмиял центразул хIалтIуда хадуб хал гьабулев гIелмияв нухмалъулевлъун.\nДагъистаналъул гIелмияб централъул нухмалъулевлъун ХIажиев МуртазагIали хIалтIизе вуго гIага-шагарго цо соналъ, ялъуни рищиял лъазаризегIан. Кида гьел лъазарулел, жеги мухIканго лъалеб гьечIо. ХIажиевасул рагIабазда рекъон, нухмалъулев хиси гьабсагIаталда аслияб масъала гуро, тIоцебесеб иргаялда реформа рагIалде бахъинабизе кколеблъи лъазабун бугин федералияб агентлъиялъ. Гьеб реформа унеб буго 20I3 соналдаса нахъе. Гьелда рекъон цохIо идараялде жанибе бачизе ккола лъабго пачалихъияб академия: Россиялъул гIелмабазул академия, Россиялъул медикиял гIелмабазул академия ва Россиялъул росдал магIишаталъул гIелмабазул академия. Гьеб лъабабго идараялъул филиалалги гьездаса ратIа гьарун гIуцIун буго гьезул буголъиялъул кверщел гьабулеб федералияб агентлъи.\nХIажиев МуртазагIалица бицана, цо идараялде – Регионалияб гIелмияб централде данде гьаризе ругин цереккун рукIарал жалго жидеего чIун рукIарал институтал. Гьединаб II институт буго. Кинаб къагIидаялъ гьел данде гьаризе ругел, рукIине ругищ кадровиял хиса-басиял, кинаб букIине бугеб харж ялъуни гIелмияб хIалтIуе биччалеб гIарац, цIияв нухмалъулесда жеги мухIканго лъалеб гьечIо. Рищиял рукIине руго гьел киналго хиса-басиялги гьарун.\nЛъикIищ бугеб квешищ гьел кадровиял ва структуриял хиса-басиял гьари? Гьеб суал кьуна «Эркенлъи» радиоялъ Дагъистаналъул гIелмияб централда жанибе унеб искусствоялъул, мацIалъул ва литератураялъул институталъул нухмалъулев МухIамадов МухIамадие.\nМухIамад МухIамадов: «Гьеб лъикI гьечIо, щайгурелъул, хIатIухъабазул къадар дагь гьабизе буго, цо-цо гIалимзаби хIалтIудаса нахъе ине ккезе рес буго. Институтазул бухгалтерияги, кадровияб бутIаги къазе буго, нижее гIарацги цогояб идараялъ кьезе буго, хIалтIизе чагIиги гьенисан тIамизе руго. ГIарцул къадарги дида лъалеб бакIалдаса гIебеде бачIунеб соналъ дагь гьабизе буго I0 проценталъ».\nМухIамад МухIамадовас гьединго абуна, гьел киналго хиса-басиял гьаричIого рищиял рукIине гьечIин, 20I6 соналъ идара гIуцIиялъул масъала гурони, кадровияб суал институталда ва тIолабго академиялда цебе гьечIин.\nЩал ругел ГIелмияб централъул нухмалъуде гьабсагIаталда лъалел, рукIине бегьулел кандидатал абун цIехарабго МухIамадовас чанго фамилия рехсана. Гьезда гъорлъ геологиялъул институталъул нухмалъулев Василий Черкашин ва физикаялъул институталъул нухмалъулев Акай Муртазаев.\nГIелмияб централъул нухмалъулевлъун вачIине бокьарас цебе лъезе ккола гьаризе колел хиса-басиязул ва центр цебетIеялъул жидерго план. Централъул уставалда рекъон, нухмалъулев вищизе ккола гIалимзабазул советалъ. Амма гIагараб заманалда рищиял рукIине гьечIилан ракIчIун буго киналго гIалимзабазул


"Аш-Шамалдаса" - инфекциязул бутIаялде\nМахIачхъалаялъул Джума мажгиталда цебе бугеб «Аш-Шам» абураб кафеялда кванан хадур микьго чи азарханаялде ккун руго чохьол унти бахъун. Лъугьа-бахъиналда хурхун тIобитIараб халгьабиялъ тIатинарун руго гьеб бакIалда киналгIаги санитариял шартIал чIезарун рукIинчIолъи.\nГьел микьалго азарханаялде ккарал чагIи кколин балугълъиялде рахарал ва гьезул хIал гьабсагIаталда гьоркьохъеб захIмалъиялъул бугин бицана «Эркенлъи» радиоялъе Дагъистаналъул Республикаялъул инфекциялъулал унтабазул централда. Централъул чIахIиял унтаразул бутIаялда ругел зарал ккаразе гьеб лъугьа-бахъиналда бан баянал кьезе бокьун гьечIин лъазабулеб бугин гьезин баян гьабуна гара-чIвари гьабурай медикияй хIалтIухъаналъ.\nКиналго унтаразул тIатун бугила сальмонеллез. Гьел киназго кванан бугила бежараб гIанкIдул гьан ва шаурма. Унтарал азарханаялде ккун хадуб, гьеб лъугьа-бахъиналда хурхун хал-гьаби тIобитIизе тIалаб гьабунила Роспотребнозоралъул Дагъистаналда бугеб бутIаялдаса, гьеб тIобитIидал, кафеялда киналгIаги санитариял шартIал чIезарун ратичIила, гьединго хIалтIухъабазул медикияб халгьаби тIобитIиялъул документал ратичIилан баян гьабуна «Эркенлъи» радиоялъе Роспотребнадзоралъул пресс-хъулухъалъул нухмалъулей ТIагьирова Лейлаца. ГьабсагIаталда гьеб кафе къан бугила заманаялъ, ишалда хурхун материалал ЦIех-рехалъул идараялде ритIун ругила.\nТIагьирова Лейла: «Гьеб кафеялда халгьаби тIобитIулаго тIатинаруна тIубараб кьер санитариял шартIал хвезариялъул хIужабазул. Гьедин, тIад гьан къотIулел ва цогидал столал маркировка гьабичIел ратана, ратичIо киналгIаги документал квание хIалтIизарулел нигIматазул даража бихьизабулел, ратичIо гьеб бакIалда дезинфекция гьабулел лъамалъабигицин. Кванил хутIелал ва рищни цIунулеб батана квен гьабулеб бакIалдаго.\nКафеялъул бетIергьанасухъ батичIо цониги документ гьеб бакIалде нигIматал кисан росулел ва кинаб даражялъул гьел ругелали рихьизарулел. ХIалтIухъабазулги батичIо медикияб халгьаби тIобитIиялъул документал. Кинаб бугониги бахунеб унти бугищали хал гьабичIел гIадамал ратана хIалтIулел. Гьел къанунхвезабиял лъугIизаризегIан хIалтIухъаби махIрум гьаруна хIалтIудаса. ГIаммаб куцалда 22 административияб къанун хвезабиялъул протокол кьун буго МахIачхъалаялъул Киров мухъалъул диваналде. Гьединго ракIарарал материалал кьун руго Дагъистаналъул ЦIех-рехалъул идараялдеги».\nМахIачхъалалда бугеб кIудияб къадар гьеб тайпаялъул кафеязда гьединалго тайпаялъул санитариял шартIал хвезариялъул хIужаби ратизе рес бугин, амма Роспотребнадзоралъул изну букIунаарила прокурорасул халгьаби букIун, яги гIадамазул гIарз букIун гурого халгьабиял тIиритIизейилан бицана Лейла ТIагьировалъ. ХIалтIулеб къануналда рекъон, гьел хIужаби гьечIогон халгьаби тIобитIизе Роспотребнадзоралъул хIалтIухъаби лъуганани гьеб бащалъизабулила коррупциялда.\nДагъистаналул ЦIех-рехалъул идараялъул вакил Расул Темибековас баян гьабуна гьеб лъугьа-бахъиналда бан жеги иш байбихьун гьечIин, тIубараб къадаралда киналго документал ракIарун гьечIолъиялъ.\n«Аш-Шам» абураб Джума мажгиталда гIагар бугеб кафеялъул бетIергьан кколеб вуго Дагъистаналъул РухIияб университеталъул цIалул рахъалъ ректор МухIаммад Аш-Шами. Гьев кколев вуго живго Сириялдаса вачIарав, цевеккун Дагъистаналъул муфтиясул кумекчилъун вукIарав чи.\nЖивго МухIаммад Аш-Шамихъа лъугьа-бахъиналда хурхун баянал росизе «Эркенлъи» радиоялъ бухьен гьабна гьеб цIалул идарагун, амма кинабгIаги информация щвечIо.\nСоциалиял гьиназда гьеб лъугьа-бахъиналда хурхун аслияб къадар гIадамаз загьир гьабулеб букIана пикру Аллагьасул рукъалда аскIоб батIи-батиял комменциялъул объектал рукIин цIакъ сурун бугин. Цогидаз хъвалеб буго аслияб къадар кафеяза гьединалго шартIал ратулин, хIалтIухъабазулги кинабниги медикияб халгьаби тIобитIуларин, щай гурелъул бетIергьабе щолеб хайиралул гурого ургъел букIунгутIиялъ\nЦебесеб гьеб тайпаялъул лъугьа-бахъин ккун букIана 30 маялда, МахIачхъалаялда бугеб «Бамбино» абураб лъималазул клубалда. Гьенир чохьол унти бахъун азарханаялде ккун рукIана 22 лъимер. Унтарал лъималазда гьоркьоса цо яс хун йикIана кIиго къоялдаса. Лъмалазул клубалъул хважаин такъсирияб жавабчилъиялде цIана.\nЩай хIенцлъулеб "хехаб кумек"?\nРалъдахъ хIухьбахъи гьукъизе рес буго


Гъизляралде берталъе унел автомашинаби\n2003 соналъул 14 февралалда Россиялъул ТIадегIанаб Диваналъ терроризмалъул магIна гъорлъ бугеблъун рикIкIана 15 гIуцIи. Гьезда гъорлъ буго ХIизбут-тагьрир гIуцIиги. ТIадегIанаб Диваналъул пикруялда рекъон, гьеб гIуцIиялъул мурад ккола хIукуматалъул гурел гIуцIабиги тIагIинарун, бусурбабаз гIумру гьабулел улкабазда исламияб Халифат гIуцIи.\nГьеб партиялъул байрахъал рорхунилан гьал къоязда Гъизляралда биххизе дагьалъ хутIана исламияб къагIидаялда гьабулеб букIараб бертин. Шагьаралда жанире рачIунеб бакIалда чIезеги гьарун, гIадамазулги полициялъулги дагIба ккун, гьабсагIаталдаги ункъоял туснахъ гьарун руго. Гьезул цояв ккола «Союз справедливых» абураб багъа-бачариялъул цевехъан Карташов МухIамад.\nГьесги гьесул гьалмагъзабазги ХIизбут-тагьрир партиялъул чIегIерал байрахъал рорхарал митингал гIезегIан гьаруна Гъизляралдаги МахIачхъалаялдаги. ТIоцебесеб нухалда гьабуна «Невинность мусульман» абун бусурбаби сурун рихьизарураб фильмалдаса хадуб. Цинги митингалъул аслияб магIна букIана ахиралда Америкаялъул байрахъ бухIиги. Гьединго чIегIерал байрахъал рорхараб митинг Карташовасги гьалмагъзабазги гьабуна исана 8 февралалда МахIачхъалаялда низам цIунулез гIакъуба кьеялда данде. Амма гIемер бицунеб букIана Сириялда гьабулеб бугеб рагъулги.\nМахlачхъалаялда митинг, 8Фев2013\nГьедин гьал къоязда Гъизляралда исламияб берталъе гIадамалги рачун рачIунел автомобилаздаса гIараб хъвай-хъвагIаялги гьарурал чIегIерал байрахъал нахъе рахъеян чIун вукIун вуго Гъизляр шагьаралъул полициялъул кIудияв. Гьедин бицана ЭР-ялъе гьеб шагьаралдаса ГIали ГIумаровас.\nГIали ГIумаров: «Полициялъул нухмалъулев ГIисалдибиров Гъазица абуна нужеца цереги рорханила гьел байрахъал, амма гьанжесалаги рорхизе тезе гьечIила. Гьездаса хIинкъаан гьев. Нижеца бичIчIизабулеб букIана гьел байрахъала гьукъун гьечIилан. ХIизбут тагьрир партиялъул вакилзабазе гьаниб теракт гьабизе къваригIун букIанин абулеб рагIула гьез. Гьадингосеб жо буго гьеб. Гьединго бицунеб букIана бахIаравги бахIарайги ругин гьересиял. Кин гьересиял рукIунел, гьезда магьари лъолеб бахъараб видеоги бугеб мехалда. Нижехъ ярагъги букIанин абулеб буго. ГIабадлзабийищ ниж ругел автомобилалъуб ярагъги лъун байрахъалги рорхун полициялъул посталде рачIине? ВагIзаби гьарун гурони, жибго гьеб партиялъги кинабгIаги ярагъ хIалтIизабуларо».\nПолициялъ ккун хадур гIадамалги полициялъулалги мажгиталъул имамасухъеги ун рукIун руго гьел байрахъазе къимат кьезе. Гьединал байрахъал МухIамад Аварагасулги рукIанин абураб жо полициялда бичIчIулеб букIинчIин бицана ЭР-ялъе ГIалица. Гьеб мехалда мажгиталъул имамасги абун буго экстремизмалдехун хурхен бугеб жо байрахъазда тIад хъван гьечIилан.\nПолициялъулгун берталъе рачIарал гIадамазул ккараб кьабиялъул гьадин бицунеб буго ГIалица ЭР-ялъе.\nГIали ГIумаров: «ТIубан черх хъахIиллъизегIан вухана доз цо вас. Жаниса алаталги рикъун, тIубан машинаги хвезабун буго. Сундухъин гьикъидал, жидехъа тIурулев вукIанин жаваб кьолеб буго доз. Гьединго цо яс йикIана доя. АскIов чIун росги вацги рукIана гьелъул. Гьелде кверал рорхизе лъугьана полициялъулал. Гьелдаса байбихьана дагIба-къец. Цинги квералги кьурун чIарбида регизаруна. Хадуб байбихьана киналго рухизе. Цояс абуна «Товарищ полковник, я свой». Абуниги гьевги вухана».\nГьеб берталъ рукIарал гIадамазда цебеккунго лъалеб букIун буго ХIизбут-тагьрир партиялъул чIегIерал байрахъазе гIоло полициялъ жал чIезаризе рес букIин. Гьединго гьез гьел байрахъал рорхизе рукIин лъалеб букIун, кортеж чIезабизе полициялъе цебеккунго кьураб буюрухъги букIун буго.\n«ЧIегIерал байрахъулазе» тамихI къвакIизабизехъин буго\nЧΙегΙераб байрахъалда гъоркь\nБайрахъал рорхиялъухъ биххараб бертин


«Литературная газета» приглашает всех дагестанцев на ...\t«Литературная ...\t- 07 дек 2021\nЦУР посодействовал оперативной замене крыши ...\tЦентр управления ...\t- 07 дек 2021\nАбдулпатах Амирханов провел приём граждан\tПредседатель ...\t- 07 дек 2021\nМедиафорум «Региональные СМИ в условиях новой цифровой ...\tС 9 по 11 декабря 2021 ...\t- 07 дек 2021\nВ Дагестане появится сеть магазинов онлайн-площадки ...\tПод руководством врио ...\t- 07 дек 2021\nПонедельник, нояб 12 2018\nУлбузе рокьулел тIугьдузул махIал...\nКочIохъанас бицунеб буго жиндирго клипалъул хIакъалъулъ\nДагьаб цебе дица цIалана «Дагъистаналъул гIолилал» газеталъул мухбир Регина Къурбановалъ магIарул кочIохъан Руслан ХIасановасулгун гьабураб гара-чIвари. Гьелъ кIудияб, пашманлъиги рохелги жубараб асар гьабуна дие. Рохел - эбелалъул хIакъалъулъ бицунеб букIун. Пашманлъи - эбелалъул ахираб кочIол сарин цIидасанги рагIун.\nНоябралда кIодо гьабула Халкъазда гьоркьосел байрамазул бищунго хIеренабги берцинабги байрам - Эбелалъул къо. Улбузул къоял нилъер гIумруялъул щибаб лахIзаталъулъ рукIуна, амма эбелалъул къоялъ гьезул сипат цебесаго унаро.\nРуслан ХIасановасул буго эбелалъе сайгъат гьабураб цIияб кечI. КечI ахIулеб буго гIурус мацIалда. Клип байбихьулеб буго ХIамзатил Расулил рагIабаздалъун.\nГIадатиял гурел къисматал\nГьеб клип бахъизе дие некIого бокьун букIана. Дир лъикIав гьудул ва видеограф Марат Гъапуровас абуна гьеб кочIол рагIаби жиндие рекIее гIунилан ва гьелъул социалияб клип бахъизе бегьулилан. Цо мехелалда жаниб бахъун бажарана клип.\nЭбелалъул хIакъалъулъ букIиндал батила! Нилъер щивасул гIумруялъулъ аслияй гIаданлъун ккола гьей. Гьелъ цIунула нилъ квешлъиялдаса, гьелда кIола нилъер мунагьаздаса тIасалъугьинеги, нилъ рокъоре щвезегIан, рагьдухъ лъурал гьелъул бералги свакаларо. Эбелалде хъвана ва ахIана гIемерал кучIдул. Клипалда гьечIо актеразул хасаб хIай. Гьениб буго гIумру - лъимал рехун тарал улбулги улбуз рехун тарал лъималги. Жакъасеб гIумруялъул къваридаб сарин. Клип бахъизе ниж щвана «ТIалаб» лъималазул ва «Ветеран» харабазул интернатаздеги. Камераялда цере ругьунлъичIел лъималгун хIалтIизе бигьаго букIинчIо. Цоцазда ричIчIизе гIоло, гьезулгун лъай-хъвай гьабуна, цадахъ суратал рахъана. Гьел рази ругоан жидее гьабулеб хъулухъалдасаги. Амма къисматалъул хIакъалъулъ бицине бокьулеб букIинчIо. Дун цевеги чанги щолаан гьезухъе. Цо-цоязда лъана дун, микрофон киб бугебилан цIехолдилел рукIана.\nХеразул рокъобги цин гьезулгун лъай-хъвай гьабуна. Дица кечIги ахIана гьезие. Клипалъул аслияй багьадурлъун йикIине йигей Нинель Александровнаялъ нижее бицана жиндирго къисматалъул хIакъалъулъ. Дун кутакалда вохана гIадамаз дир клип къабул гьабиялдаса. Гьеб буго кIудияб рокьигун гьабураб хIалтIи. ЧIахIиязулги, гIисиназулги, гIолилазулги, херазулги гIадатал гурел къисматаз асар гьабуна гIадамазе.\nДие цIакъ бокьула Расул ХIамзатовасул гьунар. Школалда цIалулеб заманалдаго, кIудияб гъира-шавкъалда, чанго нухалда тIад-тIадвуссун, цIалун букIана гьесул «Дир Дагъистан» абураб тIехьги. Дирго «Инстаграмалдаги» зама-заманалдасан цIалула гьесул кучIдул. Дир пикруялда, социалиял гьиназда аслияб къагIидаялда рукIине ккола гьединал машгьурал гIадамазул гьунаралъулги гIумруялъулги хIакъалъулъ бицунел флешмобал. Масала, шагIирасул кучIдузул. Дицаги хIаракат бахъула гьесул махщелчилъиялъул хIакъалъулъ дирго кучIдузда бицине. Гьесул рагIабазе гIемерал бакънал хъвана ТIагьир Къурачевасги. «Йо-йо» ва «Эбел» абурал кучIдул ахIизеги ихтияр дица гьесухъа босана.\nДир хадусел планазул хIакъа-лъулъ бицани, къватIире риччазе хIадурулел руго лъабабилеб альбомги чанго дуэтги.\nЗама-заманалдасан гIумруялъги кьола нилъее дарсал. Жакъа якъинго бичIчIана саназда цадахъ бачIунин гIакъиллъийилан абураб умумузул абиялъул магIнаги. Дагьабги лъикI бичIчIана улбул рокьизе нилъ кватIизе бегьуларин абураб жоги. Гьезул адаб гьабизе ккола. Гьезда гьелъул тIагIам лъалеб мехалда, ай гьел чIаго рукIаго.\nАхирисеб нухалда кида абураб нужеца эбелалда йокьулилан? Кьунищ гьелъие тIугьдул? Рестораналде кида ячарай гьей? РакIчIола - некIого. Нужеда лъазегIаги лъалищ кинал тIугьдул гьелъие рокьулелали?\nЦо инсул вукIуна щуго вас. Гьезул заман букIунаро инсухъе щвезе. Цо къоялъ гьезул щивасухъе щола эмен хванин абураб кагъат. ХIалтIиги тун, гьел киналго уна росулъе, эмен вукъизе. МагIуги пашманлъиги… Рес букIанагури гьезул, хIалтIиги тун, инсухъе щвезе ине. Васал тIаде щвелалде, эмен ватула гьезда, гьел рачIиналде, дандчIваялде хIадурлъун. Сайгъаталги ратана гьес хIадурун. ТIолабго черхго цIунцIрахана дир, гьеб клипалъухъ валагьидал.\nГьале цоги мисал. Эбел ячIуна васасухъе гьоболлъухъе. Гьев рокъове вачIиналде, гьесие бокьулеб квен хIадуризе лъугьана гьей. ЦIулал хъорщол бакIалда, гьеб щиб жоялиги лъачIого, гьелъ хIалтIизабулеб батун буго хирияб планшет. Рокъове щведал, васас сверухъ батанщинаб жо кIалагъоркье чIвазабуна, эбелалде ахIдана, хьагиниб букIараб квен гIодобе чIвана. Эбелалъул цIакъ ракI къварилъана, ва гьей рокъое тIадюссун ана. Амма гьей рокъое щвечIо. Нухда авариялде ккана...\nЦебе телевизоралдасан рихьизарулаан улбузухъе кIалъазе кватIугейилан малъулел рекламаби...\nДида ккола нилъер гIумруялъулъ гIолеб гьечIин ва къанагIалъулеб бугин гурхIел-рахIмуйилан. Нилъеца ракьалда бекьизе ккола лъикIлъи...\nПрочитано 333 раз\tПоследнее изменение Понедельник, 12 ноября 2018 11:34\nДругие материалы в этой категории: « Расул ХIамзатовасул баракат нижер росдаеги щвана\tИскусство »\nГьереси тIатараб мехалда…\n20:04, 07 декабря 2021, 71\n«Литературная газета» приглашает всех дагестанцев на подписку\n20:00, 07 декабря 2021, 81\nЦУР посодействовал оперативной замене крыши многоквартирного дома в Каспийске\n19:58, 07 декабря 2021, 77\n19:56, 07 декабря 2021, 140\nМедиафорум «Региональные СМИ в условиях новой цифровой реальности», Первый Фестиваль национальной книги России и книжная ярмарка «Тарки-Тау»\n19:54, 07 декабря 2021, 82\n19:52, 07 декабря 2021, 82\n19:49, 07 декабря 2021, 79\n19:47, 07 декабря 2021, 88\nВ Дагестане прошло открытие Республиканского форума студенческих самоуправлений\n19:43, 07 декабря 2021, 87\nТоржественное заседание Союза женщин Дагестана состоится в Махачкале\n14:55, 07 декабря 2021, 111\nСказочный «Поезд Деда Мороза» прибудет в Махачкалу\n14:52, 07 декабря 2021, 64\nРуководитель ЦУР Дагестана встретился с представителями РТРС в СКФО\n13:49, 07 декабря 2021, 74\nООО «Каспий Гласс» вложит более 100 млн рублей в открытие нового производства в ДагОгнях\n11:29, 07 декабря 2021, 119\nСильный туман помешал двум самолетам приземлиться в Дагестане


Синдикъовасул ва ришватчагIазул хIакъалъулъ\nЩибаб къоялъ бакъанида МахIачхъалаялъул ралъдал рагIалда бугеб бульваралде тиризе гIемераб гIалам бахъула къватIиб. БатIи-батIиял чагIи рукIуна гьенир. Цо бокIнилъа раккула пенсионерал, цадахъ букIуна СССРалъул заманалъул сумка, мухIканго гьебги лавочкаялда гъоркь лъун, гьениса бахъун бачIуна гьитIинабго къандалъо, гъоркь лъезе, цIороберал ва казиятал.\nГIемер дандчIвала гьенир хъулухъалдаса арал чиновникалги цадахъ лъудбигун тиризе рачIун. Щивав данде вачIунев чиясда бер речIчIизабула гьез, квер босичIого унеб гIаламалда хадурги ралагьула цо-цо ва доб цебесеб ссиги къадруги батуларого тату хварал гIадин рихьула тIаде балагьун.\nСон бакъанида Родопалъул бульвар чIван вачIунаго дандчIвана машгьурав кочIохъан Синдикъов. Тирулев вугоан гьенив, гьесул цо рекIелъ босулеб гьими букIуна гьурмада. Гьаб нухалдаги букIана гьеб.\n- Тиризе вачIун вуго, гьаниб дица кIиго круг гьабулаан, жакъа лъабго гьабизе бокьун буго - ян абуна Синдикъовас жинца абулеб жоялде кинаб реакция букIунищали валагьарас гIадин.\nГьебго гьабулел нижги ругин цадахъ вачана. Синдикъовасул вуцIцIунчIеялъ бицунеб букIана гьесие цо жо гьикъизе бокьун бугеблъи. Гьедин кIалъалеб къагIида буго гьесул. ЛъикI рагIабиги рищун байбихьана.\n- Цо суал буго дир... нужее гуроха, вообще власталъе, гъол дибирзабазе и так далее... - ян абуна Синдикъовас пикраххарав гIадинги лъугьун. РукIуна гьел сулалал гьесул, хасго дибирзабазе. Жинцагун дибирзабаца гьабулеб жо цохIого буго, гъоз вагIзаялъулъ дица кочIолъ абула гIадамазда "бикъуге, чIваге, цIогьодуге" - ян.\nГъоз битIахъе абула, малълъарула, дица гъоб сурун бихьизабула кочIолъ, масала, буго цо хIаким кIодо гьавулел чагIазде хъвараб Расулил кечI:\n"КIудияв щив? Цебехун, кIудияв абулаан.\nГIемераб цIураб моцIги цIвабиги рихьарав чи.\nГьанже цо-цо чагIаца кIудиявин абула,\nКIудияб хъулухъ щварав, щив вахьна вугониги..." - ян.\nГьал рагIаби гъос абун рукIана цо "Миллат" газеталъулгун букIараб гара-чIвариялда. Гьаниб бульваралда гуро, тIад руссинин гъосул суалалде.\n- Щай гъоб власталъги, дибирзабацаги цадахъ рекъон чIахIиял баннерал чIваларел бихьулеб бакIалда, гьаб сагIаталда гъол цо светодиодный лампаби абурал жал руго... - ян пикраби ракIарулев вукIана ав.\n- Щиб гьабизе баннерал чIвазе кколел, гьез гурищ цIун бугеб Дагъистан, гьечIогойищ ругел гьел?\n- Масала, бищунго рихьулел бакIазда чIвазе бегьула "Взяточник - чёрт!!!" абун. Дида лъала молодежалъе гIассиго квешаб рагIи буго гьеб. Масала, эменгун вас унел руго джипалдаги рекIун, светофралда гъоркь машина чIарабго кIиясдаго бихьизе буго "взяточник - чёрт!!!" абун хъван.\nГьел нечезе руго цоцадаса, гьезда лъалелъул кин жидеца машина босараб, мина бараб. Рес буго живго чёртлъун вукIунгутIизе васас инсуца кьуралдаса инкар гьабизе, гьечIиии - ян цо лъимадул гIадаб божилъигун валагьана Синдикъов.\nВай, дир гьудул Синдикъов, дуда рагIун батилаха ришват квешаб жо бугин кIалъалев цониги хIаким, дур лъимадул гIадаб бацIцIадаб, хIилла-рекIкI лъалареб ракIалда ккун буго гьеб абулелги гIенеккаралги гIадамал ришваталда дандеги рахъун гьеб кин лъугIизабилеб лъаларого ругилан.\nГьеб буго гьезул бидулъ анцI-анцI сонал рараб инфекция, гьезул гIумруялъул магIна ва норма. "Ришват босуге" - ян абулеб калима буго гьез нилъ гъаримазе бицунеб хабар. Гьезул гьаруралдаса хвезегIан гьабулеб, инсуца васасухъе, вацас вацасухъе, тухум-кьибилалъго наслабахъе кьолеб "гIелму" буго гьеб ришват.\nГьеб босуларев чи вуго гьезие гIабдал, кьоларев вуго къарум. Гьеб цо хасаб батIияб дуниял буго нилъер пикру-хIисаб хадуб гъолареб. Гьезие гIалам буго кIиго батIияб - ришват босизе щваралги, щвечIелги, босичIел гурелха, босизе щвечIел.\nГьезие гьеб буго ччугIие лъимгIан, хIанчIие зобгIан, бацIие гьангIан гьечIого гIолареб тIалаб. Дуда раг1ич1ищ поэтас гьезул рахъалъ абураб? "Роржунел хIанчIазде ццидакь руго гьал, цо кепкил жидее пайда гьеч1илан...". Сундул бицунев вугев мун? Дуца къеда чIвараб баннералъ нечолеб куц чан батилеб гьеб чанкIкIараб ва хъантIараб агьлуялда гъорлъ?\nАмма кигIан къеркьеялъул хIасил ккечIониги мун вуго рагIул, яхIалъул ва гьунарлъул нухда ритIухъго хIалтIулев, дуца гьабулеб жо буго гъазават. КочIолъ хIалихьатида хIалихьат, бахIарчиясда бахIарчиян абиялъулги буго кири ва даража. Гьеб нухдаса таризе хъванги батугеги дуе.


ЦерегIан къояз Дагъистаналда гIуцIараб дальнобойщиказул цолъиялъул мухъазда ругел координаторал Жанисел ишазул бутIаязде ахIун, хIинкъизарулел ругин лъазабулеб буго цолъиялъул нухмалъиялъ. Жакъа къоялде 4 мухъалъул координатораз хIалтIи гьабизе инкар гьабун бугила.\nГъарабудахкент мухъалъул Манаскент росулъ 17январалда рикIкIада манзилалда хьвадулел юк баччулел автомашинабазул хIалтIухъаби данделъун тIобитIараб данделъиялда гIууцIун букIана гьезул Цолъи. Гьединго, гьеб данделъиялда рищун рукIана 14 батIияб мухъалъул координаторал, жидеца тIад къарал мухъазда дальнобойщикал Цолъиялде рачиналъе хIалтIизе гьабизе кколел.\nАмма жакъа къоялде 4 мухъалдаса координатораз инкар гьабунин гьеб хIалтIи гьабизе. Гьел киналго Жанисел ишазул бутIаялде ахIун, цIех-рех гьабун, хIинкъизарулел ругин бицана «Эркенлъи» радиоялъе рикIкIада манзилалда хьвадулел юк баччулел автомашинабазул хIалтIухъабазул цолъиялъул нухмалъуялъул вакил Марат Цораевас.\nКиналъего гIилла ккун бугила МахIачхъалаялдаса координаторас интернеталда координаторазул сияхI лъей.\nМарат Цораев: «Телефоналгун сияхIал ругеб кинабго информация интернеталда лъун буго, цинги, лъил тIалабалда рекъонали лъаларо, гьел координаторал хIинкъизаризе байбихьун буго. Координаторал ахIулел руго полициялъул бутIаязде. Администрацияде, яги цогидаб бакIалде гуреб, гьенире ахIун психикияб тIадецуй гьабулеб буго. Масала, сон дихъе кIалъан вачIана Кочубеялдаса координатор. Жив нахъе хъвагIайила гьеб сияхIалдаса, жив тIокIав гьеб цолъиялда вукIине гьечIин. Гьесда жанисел ишазул бутIаялда объяснительный хъвазабун буго. Щай гьеб хъвазе кколебалиги дида бичIчIуларо. Цойги, ГIахъуша мухъалда, Гъизилюрталда ва Карамихаялда тарал координаторалги гьединго Жанисел ишазул бутIаялде ахIун, гьенир цIех-рех гьабун буго. Гьединго, Хасавюрт мухъалда тарав координаторасул анкеталъулал баянал росун ун руго полициялъулаз».\nГIадамал ургъунго хIинкъизарулел ругин, гьеб цолъи гIуцIун, Москваялде нахъеги инилан хIинкъун рукIиналъин баян гьабуна Цораевас.\nАмма кигIан хIинкизаруниги, тIадецуй гьабуниги, «Платон» система нахъе бахъиялда данде къеркьей жидеца тезе гьечIила.\nХасавюрталдаса дальнобойщиказул координатор ГIайнудин Эсинбаевас полициялъулазул ишазда хурхун баян гьабуна, жиндихъа гIицIго анкетаялъулал баянал, ай, цIар, гьавураб къо-моцI босун гурого тоIокIаб кIалъай букIинчIин. Гьабулеб хIалтIул баян гьабулаго, гьес лъазабуна гIемерисел дальнобойщикал божулел гьечIин хIасил ккеялда, гьединлъидал цолъиялда гъорлъе лъугьине разилъаразул къадар кIудияб гьечIила.\nЦебеккун Цолъиялъул заманаялъ тарав нухмалъулев Рустам МалламухIамадовас баян гьабун букIана республикаялъул дальнобойщиказул цолъи гIуцIун, гьеб тIолго Россиялъул дальнобойщиказул цолъиялда гъорлъе бачине бугин ва тIолго Россиялъулаб акция тIобитIизе бугин, «Платон» системаялда данде.\nКинаб хIужаялда рекъон ахIулел ругел дальнобойщикал жанисел ишазул бутIаялдеяли цIехана «Эркенлъи» радиоялъ Дагъистаналъул Жанисел ишазул министерлъиялда. Амма пресс-хъулухъалъул баяназда рекъон, гьел хIужабазул хурхун гьезда лъалеб жо гьечIо.\n"Платоналде" данде ругез лъазабулеб буго «чIунхулух» ай «улитка» абулеб акция


УСТАВАЛДА ВА БЮДЖЕТАЛДА ЦО-ЦО ХИСА-БАСИЯЛГИ Т1АДЕЖУРАЯЛГИ. - 28 Ноября 2015 - Хунзахская Газета "Сельский труженик, Росдал захIматчи"\nГлавная » 2015 » Ноябрь » 28 » УСТАВАЛДА ВА БЮДЖЕТАЛДА ЦО-ЦО ХИСА-БАСИЯЛГИ Т1АДЕЖУРАЯЛГИ.\nУСТАВАЛДА ВА БЮДЖЕТАЛДА ЦО-ЦО ХИСА-БАСИЯЛГИ Т1АДЕЖУРАЯЛГИ.\nУставалда ва бюджеталда цо-цо хиса-басиялги т1адежураялги\nЦебеккун лъазабун бук1ахъе 23 ноябралъ райадминистрациялъул данделъабазул залалда т1обит1ана муниципалияб районалъул депутатазул собраниялъул анлъабилеб ах1иялъул к1иабилеб сессия. Сессиялда депутатазул халгьабиялде росарал аслиял суалаллъун рук1ана «Хунзахъ район» муниципалияб районалъул Уставалда цо-цо хиса-басиял, т1адежураял» ва «Районалъул бюджеталда хиса-басиял» абурал. Халгьабиялде босараб т1оцебесеб суалалдасан справка кьуна райадминистрациялъул юрист Г1абдулаев Х1асаница. Гьаб соналъул бюджеталда гьаризе кколел хиса-басиязул бицун к1алъана финансовияб отделалъул нухмалъулей Г1алибегова Мадина. Депутатаз к1иябго суалалдасан дандрекъон кколел х1укмаби къабул гьаруна.\nХадусеб иргаялда депутатаз г1уц1ана райсобраниялъул х1алт1улал комиссиял, райсобраниялъул председателасул заместительлъун вищана Гьоц1алъ рищиязул округалдасан депутат Ибрагьимов Ах1мад. Х1исабалде босун бук1ана райсобраниялда цебе бугеб контрольно счетнияб комиссиялъул председателасул х1исаб кьеялъухъ г1енеккизеги. Амма гьелъул председатель Г1. Г1абдулманапов унтун вук1иналда бан комиссиялъ лъаг1алица гьабураб х1алт1ул бицун к1алъана инспектор Т1алх1атов Иманшапиг1. Сассиялда рорхана районалъул г1умруялда к1вар бугел цогидал суалалги.\nРосабазул муниципалитетазде ц1ирищарал бегавулзаби.\n- Г1алиев Артур Жах1барович – Бакьагьеч1и;\n- Мух1амадрасулов Мух1амад Х1асанович – Г1орут1а;\n- Х1усейнов Лъараг1ав Х1ажиевич – Хьиндахъ;\n- Ибнух1ажаров Ах1мад Ах1мадович – Мущули;\n- Х1асанх1осенов Халидх1ажи Мух1амадзагьидович – Лъаг1илухъ;\n- Хъазанбиев Ах1мад Мах1ачевич – Гьоц1алъ;\n- Х1ажимух1амадов Гьимат Х1усейнович – Моч1охъ;\n- Г1исаев Г1умар Мух1амадович – Уздалросу;


Каспийскалда тIобитIизе буго Европаялъул чемпионат | Спорт | Киназего гIаммаб Россия\nКаспийскалда тIобитIизе буго Европаялъул чемпионат\nИсана 30 апрелалдаса анкьабилеб маялде щвезегIан гугариялъул лъабго къагIидаялъул рахъалъ Каспийскалда тIобитIизе бугеб Европаялъул чемпионат тIадегIанаб даражаялда ине букIиналда щаклъи гьечIо республикаялъул физкультураялъул ва спорталъул министрасул ишал тIуралесул заместитель Зайнал СалахIудиновасул ва Олимпиялъул категориялъул судья ГIубайдула ГIусмановасул. Гъоркьиса декабралъул ахиралда журналистазе гьез бицана гьел къецазде хIадурлъиялъул хIакъалъулъ.\n— Чемпионат тIобитIизе буго спорталъул ва гIолилазул кIалгIаялъуб, — ан абуна СалахIудиновас.\n— Дагъистаналде бачIун букIана UWWаялъул лъабго комиссия. Гьез халгьабуна спортивиял объектазул, спортсменал ва судьяби жанир рукIине ругел гостиницабазул, аэропорталъул ва цогидалъул. ГIаммаб къагIидаялъ гьез лъикIаб къимат кьуна хIадурлъиялъе.\nСпортивияб кIалгIаялъур гьаризе комиссиялъ рихьизарурал хIалтIаби гьарулел руго. Гьединал къецал Северияб Кавказалда тIоцере тIоритIулел руго, ва нижер кIудияб жавабчилъи буго гьел тIадегIанаб даражаялда тIоритIиялъул рахъалъ. ТIадежоялъе, Россиялъул спортсменал Олимпиялъул хIаязда гIахьаллъизе риччазе гьечIилан харбалги руго. Гьединлъидал Дагъистаналда тIобитIизе бугеб Европаялъул чемпионат спортивияб лъугьа-бахъиналдаса сверулеб буго спортивиябгун политикияб лъугьа-бахъиналде.\nГIубайдула ГIусмановас абуна чIахIиял спортивиял тадбирал, гьездаго гъорлъ халкъазда гьоркьоселги, тIоритIиялъул рахъалъ нилъер республикаялъул кIудияб хIалбихьи бугилан.\n— Нилъер рес буго, спортивияб инфраструктура хIадур гьабиялъул рахъалъ UWWялъ рихьизарурал цо-цо гIунгутIаби хехго лъугIизаризе. Абизин, гьабсагIат гугариялъул рахъалъ дунялалъул чемпионат тIобитIизе нагагьлъун нилъее рес кьуни, гьелъие кинабго хIадурго букIине буго. Дагъистаналда тIобитIизе бугеб Европаялъул гьеб чемпионаталъул церехун тIоритIараздаса батIалъи букIине буго, гугариялъул щибаб къагIидаялда гIахьаллъулезул къадар микьгоялдаса анцIгоялде щвезегIан цIикIкIине букIиналъулъ. Дагъистаналда букIине буго гугариялъул кIудияб байрам. Европаялъул чемпионаталъул тарихалда бищунго лъикIаб чемпионатлъун гьеб лъугьине букIиналда дир щаклъи гьечIо, — ян абуна ГIусмановас.\nЖурналистаз гьарана UWWялъул комиссиялъ рихьизарурал гIунгутIабазул бицеян.\n— Гьезул бихьизабиялда рекъон, ГIали ГIалиевасул цIаралда бугеб Спортивияб кIалгIаялъуб 10 метралдаса 30-ялде щвезегIан гIатIид гьабуна разминкаби гьарулеб зал, — ан бицана СалахIудиновас. — Гьениб гьанже буго тренировкаби гьаризе ункъо ургу. Спортивияб кIалгIаялъуб кIиабилеб тIалаялда гIуцIизе буго 20х40 роценал ругеб пресс-центр. Гьенирго лъезе руго мониторал, хIалтIизе буго Интернет. Журналистазе букIине буго 110 чиясе бакI бугеб хасаб трибуна.\nЕвропаялъул чемпионат тIобитIилелде цебе ГI. ГIалиевасул цIаралда бугеб Спортивияб кIалгIаялъул залалъуб тIобитIизе буго республикаялъул лъабго турнир, гьездаго гьоркьоб Дагъистаналъул чемпионатги. Гьел турнирал рукIине руго Европаялъул чемпионаталде хIадурлъиялъул байбихьилъун. Гьенир ккарал гъалатIалги хIисабалде росун, хIадурлъизе руго Европаялъул чемпионаталде.


Араб рузман къоялъ ХIамзатовасул къотIноб М.Горькийил цIар кьураб гIурусазул театр тункун цIун букIана шагIир МухIамад АхIмадовасда баркизе бачIараб гIаламалъ.\nЖивго гIурус театралъул минаялъул цебесеб рахъги цIун букIана ахадаса тIараде щун бахъараб АхIмадовасул сураталъ. ГьедигIан кIудияб сурат къадада чIварав чи жеги Дагъистаналъул тарихалда вукIинчIин абизе бегьула. Дагъистаналъул бетIер Рамазан ГIабдулатIиповас юбилей гьабизе хасаб хIукумуги бахъана, юбилеялъул сордоги жинцаго бачунеб букIана.\nМухIамад АхIмадовасда баркулел чагIаздаса ункъго чиясул букIана тIад калам гьечIеб, пасихIаб, гIенеккараз кIвар буссинабизе рекъараб кIалъайин абилаан дица. ТIоцевесев ккола гьедигIан тIадегIанаб даражаялда АхIмадовасул юбилей гьабиялъе жив сабаблъун ккарав Рамазан ГIабдулатIипов. У. Дун мекъи ккечIо. Рамазан ГIабдулатIипов, гьев вукIинчIевани нухмалъуда я поэзиялъул театр рагьулароан, я гьеб даражаялда АхIмадовасул юбилей тIобитIулароан. Гьаниб цо-цояз абила тIобитIизе АхIмадов викIинчIевани ... аслияб жо буго поэт вукIин абун.\nАхIмадов гьечIони цогидасул тIобитIилаан, чан чиясда лъалеб щив хIакъикъияв поэт вугев, щив гьечIовали? ТIаде жоялъе жакъа нилъер халкъиялги халкъиял гурелги поэтазул къадар бащалъун бугеб мехалда. Гьеб даражаялда юбилей тIобитIи буго гIицIго Рамазанил хIукуму ва амруян абизе бегьула. Живго Рамазаница юбилеялъул сордо кутакалда махщалида, гIакъилабги, гIелмиябги, кепаб, гIенеккарал релъизарулебги калам жубан бачунеб букIана, чIамучIлъизабичIого.\nЖивго ГIабдулатIипов Москваялъул Хъвадарухъабазул Союзалде восарабго абуна: "Дица ункъмухъилал кучIдул хъварал рихьигун Расул ХIамзатовас абуна цо нухалъ, дидани мун саламатав серьезный чиян кколаан, мунги вагъарун вихьула кучIдул хъвазеян. Гьелдаса нахъе дица кучIдул тун руго. Нужеца дун нахъойги тIамулев вуго лъугьинчIел кучIдул хъвазе" - ян. Кутакалда лъикIаб кIалъай гьабуна жинцаго залалдаса рагIиги гьарун даргиязул хъвадарухъан МухIамадрасулица. Рехсана АхIмадовасул шигIруялъе гIоларел рахъалги, рачана лъикI лъугьарал бакIалги. Юбилеязда букIунеб цохIо рецц-бакъ гьабулеб гIадатги хвезабун гьес хIакъикъияб къимат кьуна творчествоялъе. Амма АхIмадовасда баркизе рачIарал гIемерал гьалбадерида гъорлъ бищунго гвангъараб, гIакъилаб ва гIенеккарал кверде росараб кIалъай букIана чачаназул хъвадарухъан Канта Ибрагьимовасул.\n"Дагъистан буго некIсияб, бечедаб тарихалъул улка, шагIирзабазул, гIакъилзабазул, устарзабазул ракь. Нижер доба абула, Чачаналде бакъ Дагъистаналдаса баккулин. Гьениб кIудияб гъварилъи буго, нижер чачаназул ракьалде гIелмуги, маданиятги, динги бачIана Дагъистаналдаса. Жакъаги Дагъистан буго Кавказалда рухIияб центрлъун, гьелъие мисаллъунги вуго нужер президент Рамазан ГIабдулатIиповги, дунялалда гьаниб гурони гьечIеб шигIрияб театрги.\nМухIамад АхIмадов гъваридав ва гьунар тIокIав поэт вуго. Нижер Союз гIемер ургъана щибдай гьесие сайигъат гьабилебин, ахирги лъана нижеда кинаб сайигъат лъикIаб букIунебали..." - янги абун дагьалъ вуцIцIун чIана ва чвантинив квалквадана гьобол. "Бищунго лъикIаб сайигъат букIун буго гIарац, гьале..." - янги абун АхIмадовасухъе конверт бегьана. Залалда хъуялда релъана ва варххиялда хъат чIвана.\nРукIана хIукуматалъул, парламенталъул вакилзаби баркиял гьарулел ва гIемерал АхIмадовасул гьудулзаби Москваялдаса. ГIаммал рагIаби ва цоцада релълъарал рукIана баркиял. Ахиралда рагIи кьуна живго АхIмадовасе. ЦIалана гIурус ва авар мацIалда жиндир гIумруялъул ва творчествоялъул нухлул бицараб кечI. Абуна баркалаялъул рагIаби живго кIодо гьавун данделъиялде рачIаразде. КIалъай букIана магIнаяб ва лъикIаб. Ахиралда республикаялъул искусствоялъул хIаркатчагIаца лъикIаб концерт кьуна. ЦохIо Синдикъовас дагьабго программа хъвалисизабуна жиндир цIар абилелде аргъангун цеве вачIун, Жамалудиновалъ АхIмадовасулин ккун Бахумеседол кечIги ахIана.\nГьунар бугел гIадамал дагьал санагIат гьечIел, мекъдарулел рукIунелъул. ГIенеккаразе гьелъул кIудияб батIалъиго букIинчIо. Юбилеялъул сордо лъугIун рукъ-рукъалде унел гIадамазда хадув валагьун вукIана кIиго АхIмадов - цояв гIурус театралда цебе бугеб болъодул хIокIида эхетун, аскIосел чагIигун накъиталда. КIиабилев валагьун вукIана театралъул фасадалдаса тIубараб шагьаралъухъ. ВукIун лъикI гьенив АхIмадов.\nГьеб буго хутIараб Россиялда цебе Дагъистан гIелмуялъулги, маданияталъулги, шагIирзабазулги ватIан, Кавказалъул рухIияб центр бугин абураб пикру тасдикъ гьабулеб гIаламат. Гьеб гурищ нилъееги къварегIун букIараб? Хабар лъикIаб рагIайги.


"Шагьаралда рукъ гьечIони, цониги банкалъ кьолеб гьечIо кредит"\nГьал къоязда Дагъистаналъул нухмалъулев Сергей Меликовасухъе Хунзахъ районалъул Харахьи участокалдаса гIадамаз кагъат хъвана гьеб росулъ бугеб консервазул заводалъе кумек гьабеян.\nСверухъ бугеб 17 росулъа гIадамалги хIалтIун, санайилго лъабго миллион банка биччалеб букIараб заводалда советияб заманалдаса нахъе жеги цIунун хутIун бугин къайи-цIа, амма букIине кколедухъ хIалтIи гIуцIизе ккани, цIорол цIарагI босизеги заводалъул мина къачIазеги рес рекъолеб гьечIин хъвалеб буго гьез. Гъоркьлъалие лъезе шагьаралда рукъ гьечIони, цониги банкалъ кьолеб гьечIо заводалъе кредитги.\nАхираб 12 соналъ тIубанго рехун тун букIараб завод хIалтIизабизе ракIалде ккана Харахьиса ГъазимухIамад Жамалудиновасда. ГIезегIан соназ цебего рагьараб живго бетIергьанаб консервазул цех букIаниги, берда бихьулаго магIишат тIатIала ккезе теларилан тIаде босун буго гьес заводги.\nХарахьи заводалда хIалтIизе ГъазимухIамадица байбихьана 4 классалда цIалулеб заманалдаго. Росдал магIишаталъул институталда цIалиги рехун тун, Орджоникидзеялда металлургиялъул заводалде хIалтIизе лъугьана ГъазимухIамад. Гьеб мехалда гьев вищана шагьаралъул советалъул депутатлъунги, щвана мустахIикъав рационализатор абураб цIарги. Гьелдаса хадув гьев витIана Москваялде, чармилги махх бииналъул институталда цIализе. Амма гьениб щвараб лъаялда рекъон хIалтIизе ресги ккечIого, ГъазимухIамад, хъизан-рукъги гьабун, кватIичIого росулъе тIад вуссана. Цинги босун ракьул 120 гектаргун, гьениб 1400 гъветIги чIун, гIезабуна ТIеккитIа абураб бакIалда ах. Гьелдасан байбихьана лимонадалгун сокал гьаризеги.\n- ГъазимухIамад, биххун тIатIала ккезехъин бугеб завод хIалтIизабизе лъугьиналдасаги, кьучIдасанго цIияб завод базе бигьа букIунарищ?\n- Дунго бетIергьанаб цехги буго дир, цебегIанго рагьараб. Гьединлъидал гьелдаго цадахъ гьаб цояб заводги хIалтIизабизе ракIалде ккана. Гьелде щвезегIан росуцояс хIалтIизабулебги букIун, 12 соналъ рехун тараб завод ккола гьеб. ГIезегIан харжалги гьаризе ккана завод дагьабниги рукIалиде бачIинабизе -токалъул кварал, кранал, рогIрал хисана, жагъаллъарал мокърукьбакIал, къадал къачIана, лъуна микьнусазарго гъурщил багьаял закаткаби, кьер хисизе биччачIого томаталъул паста, повидло гьабулел, вакуумалъул насосалги ругел, цIиял хьагал.\nЗаводалда жеги цIунун хутIун буго советияб заманалдаго лъураб цо-цо къайи-цIаги. Масала, кIудиял хьагал, гIеч къан цIцIулеб алат (пресс) -расниги чакарги лъимги гъорлъе жубачIого, гIечул жиндирго сок гьабула гьелъ. Гьединаб пресс Харахьи заводалда гурони хIалтIизабулеб гьечIо гьабсагIаталда. Гьелъул къуват борцуна 250 атмосфералдалъун. Сокги цIцIун нахъе хутIараб гIечул хъалги, гагаги, гIоркьалги тIенцIи гIадин бекун бачIуна ахиралда.\nГьеб прессалдасан биччараб гIечул сокалъул кутакалда къимат букIана доб мехалда. Хасго гьамщадерил гениги гьоркьобе ккани, цIакъго тIагIамаб лъугьунеб букIун буго гьеб.\nБелалъ прессалда жанибе гIеч балев вукIарав дир вацгIалас бицана 10-15 батIияб ахикьа бакIарараб гIечул 28 сорт рикIкIанила жинца цо къоялъ. Гьелгощинал нигIматал журараб сок кинаб букIун батилебали хIисаб гьабеха дуцаго. Гьединлъидал цогидал соказдаса хириябги букIуна гьеб. Лъабго литр унеб баллон гьединаб сокалъул гьабизе гIечул щугоялдаса цIикIкIун кило къваригIуна. Рокъоб бугеб цехалдаги заводалдаги биччала 20 батIияб къайи (продукция). Масала, чанго батIиял пихъазул компотал, сокал, томатазул консервал, лимонад, тушёнка, хIайваналъул, гIанкIудал гьан гъорлъ бугел пиринчIалъул, гречкадул карщал, багIаргьоло ва цогидаб.\nГьел карщалги тIаде дагьаб лъим тIурабго саламатаб чурпа лъугьунеб белъараб багIаргьологи гIемер босула рокъоб хъизан гьечIел чагIаз яги нухал рахъулел, лъинал рачунел бакIазда хIалтIулел гIадамаз, хъил тIолеб заводалъ. Жидерго гьанал тушёнка къазе бокьарал чагIиги рачIуна нижехъе. Цо хIайваналъул гьан цо къоялда жаниб къала. Аслияб куцалда гIадамаз росула куракул сокал. Гьединлъидал нижецаги гIемерисеб мехалда гьел къала. Гьебги кутакалда даруябин рикIкIунеб гIалхул курак букIуна гIемерисеб. Харахьи цере цIакъго гIемер рукIунаан гьелъул гъутIби. Гьанжени хадуб хъулухъги гьабичIого, жанисан гьодорлъун, холелги руго гьел. Гьелги гIемерисел дорасаго росун ун, лъугIана. Ниж гьел ричизе къватIирего ине кколаро. ЦоцIул гьел соказул хIалбихьарал чагIи на- хъойги рачIуна гьезда хадур. Росдал гIадамазги росула.\nНилъерго гьаниб бижараб бацIцIадаб пихъил гьарурал гьел сокал хира ругилан ракIалде ккезе бегьула цо-цоязда, хасго тукабазда ричулел, пачкабазухъе тIурал соказда дандеккун. КъватIисеб улкаялдаса бачIунеб порошокалъул кIиго килоялъул гьабулеб буго лъабго литр жанибе унеб 220 баллон сокалъул. Унго-унгояб пихъил гьабураб сокалъул тIинда тIокIкIел чIола, порошокалъулалда гьеб чIоларо.\nПалхIасил, заводалъул кинабго хIалтIи дидаго тIадеги ккун, дагьаб захIмалъулебги буго дие. Гьединлъидал продукция бича-хисиялъул иш тIаде босулев, менеджер гIадав чи къваригIун вуго.\nГьабсагIаталда гьединав чи гьечIониги, талихIалъ, бегун жоги хутIуларо нижер заводалда: цо къадар бичула, цогидаб кьола продукция (пихъ яги цIарагI) босун рачIарал гIадамазе.\nКъойида жаниб 20 азарго банка къазе рес буго. Амма гьелъие къваригIуна цIарагIги, гIарацги, цогидабги.\n- Хунзахъ ругел гIорхъаби цIунулезе бичизе бегьуларищ нужеца гьеб къайи?\n- Гьезул жидерго рукIуна гьединал нигIматал росулел бакIал. Масала, гьеб ишалъе тендер бергьарал чагIи ругони, гьез кьола нижее заказал.\n- Заводалде пихъ киса бачIунеб?\n- Сверухъ ругел росабалъа-Харахьиса, Гьамущи-Мущулиса, ГIоротIаса, Коло-Хьиндахъа, Хунзахъа, БакьайчIиса. Пихъ босизе бугин лъазабурабго, мотоциклазда, машинабазда рачIун заводалъул кIалтIа чIола гIадамал. Дица гIечул кило 10, куракул -15 гъурщиде босула.\nАмма кьезе бакI гьечIолъиялъ пихъил аза-азар тонна холебги буго гIадамазул, боцIуца квананги, гIодоб лъун хутIунги.\n- Нуж гьеб къазе хадур гъоларогойищ рукIунел?\n- Нижни хадур гъелаан, амма гьеб жанибе буссинабизе тара гьечIо. Масала, цо къоялда жаниб нижеда кIола гIечул 20 тоннаги къазе. Амма баллонал росизе гIарац гIолеб гьечIо. Гьединлъидал гъоркьисала нижехъа щуазарго баллон гурони къазе бажаричIо. АнцI-анцI гъурщиде гIадамазухъаги росула нижеца гьел. Шушбиги росизе бегьилаан, амма цоккураб тайпаялъул рукIунаро гьел, кIикъоялда анцIго батIиял рукIуна.\n- Мун гIадал чагIазе кумек гьабулел идараби ругогурищ? Масала, бигьалъаби гьарун, пача- лихъалъ кредит кьолеб къагIида. Гьелда хадув лъугьинчIищ мун?\n- Дун свакана гьелда хадув лъугьун. АнцIго сон батила дица гьелъул тIалаб гьабулеб бугелдаса. Масала, цо машгьурав чияс жамагIаталда цебе рагIи кьун букIана дие жинца тIалаб гьабилин гIарацилан. Гьедин дун ункъо моцIалъ векерахъдана документал хIадуризе. Нусиялда хадуб документ бакIарун бахъиндал, дида абуна шагьаралда бугеб мал-мулк (залоговое имущество) гъоркьлъалие лъезе кколилан. Масала, шагьаралда квартира бугищин дур. Гьединаб квартира букIарабани, лъиданиги гьардечIого, гьебги бичун хIалтIизабилароанищ дицаго завод?\nБуго гIарац 13 проценталъул бакIалда нижехъа гIицIго щуго процентги гъоркьккун пачалихъалъ биччалебги. Гьелда гьоркьоса микьго процент Росдал магIишаталъул министерствоялъ бецIулеб къагIида ккола гьеб. Амма гьелъиеги гьадабго шартI чIезабулеб буго -шагьаралда бугеб квартира гъоркьлъалие бихьизаби. Щаялиго росулъ бугеб мина яги завод данде кколеб гьечIо гьелъие (гьезул багьа учузаб букIиналъгIаги батилаха).\nГъазимухIамадие щвезе бегьулеб кумек цIехезе нижеца бухьен гьабуна кIиго чиясулгун - росдал магIишаталъул рахъалъ Хунзахъ районалъул администрациялда цебе гIуцIараб управлениялъул начальник МухIамад ГIалиевасулгун, гьединго ДРялъул росдал магIишаталъул ва продовольствиялъул министрасул заместитель Эмин ШайххIасановасулгун. МухIамад ГIалиевас баян гьабуна консервазул заводалъеги гьелда релълъарал цогидал объектазеги гIарац районалъул бюджеталда лъоларила:\n«Гьеб гIарац букIине бегьула республикаялъул Росдал магIишаталъул ва продовольствиялъул министерствоялда. Гьенибги санайилго хисула кумек гьабиялъул къагIида. Дихъе вачIани, дица бичIчIизабила ГъазимухIамадида гьеб. Амма гьесухъги рукIине кколаха жидеца хIадурулеб продукциялъул хIакъалъулъ статуправлениялдеги министерствоялдеги кьолел мухIканал отчётал», - ан бицана М. ГIалиевас.\nГьединго росдал магIишаталъул ва продовольствиялъул министрасул заместитель Эмин ШайххIасановасулги рагIи кьуна ГъазимухIамадгун цадахъ гIодорги чIун, гьесул завод хIалтIизабиялъе ругел нухазда тIад ургъизе. Амма заводалъул рахъалдасанги букIине кколин пачалихъалда бихьизабизе материалин абуна заместителасги (бизнес-план яги гьеб министерствоялъ лъазабураб конкурсалда рекъ- он кьолеб гранталъе хъвараб план).\n«Масала, росулъ росдал магIишаталда хIалтIулев чияс трактор босани, нижеца гьесие тIад буссинабула гьелъухъ араб гIарцул бащадаб къадар. Амма балагьизе кколаха, кинаб категориялда гъорлъе щив уневали. Нижер министерствоялъул сайталда мухIканго хъван буго гьелъул хIакъалъулъ. ГъазимухIамадида абе дун хIадур вугин бокьараб мехалда живгун кIалъазе, кье гьесухъе дир телефонги», - ян жаваб кьуна Эмин ШайххIасановас.\nПрочитано 145 раз\tПоследнее изменение Четверг, 18 февраля 2021 15:05\nДругие материалы в этой категории: « Океаналъул гьулчи ва гьабил сас\tКIагьадерил заводалъул пихъил тIагIамги дуниялги »


КЪУВАТ КЬЕГИ. БЕРГЬЕНЛЪАБИ Т1АСА УНГЕГИ. - 9 Октября 2015 - Хунзахская Газета "Сельский труженик, Росдал захIматчи"\nГлавная » 2015 » Октябрь » 9 » КЪУВАТ КЬЕГИ. БЕРГЬЕНЛЪАБИ Т1АСА УНГЕГИ.\nКЪУВАТ КЬЕГИ. БЕРГЬЕНЛЪАБИ Т1АСА УНГЕГИ.\nГьал къоязда районалъул г1емерхъулухъазулаб централде бач1ана рохалилаб хабар. Республикаялда т1обит1араб «Бищунго лъик1аб ДРялъул МФЦ» конкурсалда араб 6 моц1алда гьабураб х1алт1ул х1асилазул кьуч1алда Хунзахъ бугеб МФЦялъе щун буго к1иабилеб бак1, гьелъул оператор Мадинат Мух1умаевалъе «Бищунго лъик1ай оператор» абураб ц1ар.\nДир гара-ч1вари ккана конкурсалда бергьенлъиги босун т1ад юссарай Мадинат Мух1умаевалъулгун.\n-Мадинат, бокьилаан Дуца конкурсалъул х1акъалъулъ бицани.\n-Конкурсалда г1ахьаллъи гьабулеб бук1ана 32 МФЦялдаса 100-ялдаса ц1ик1к1ун г1ахьалчияс. Гьеб бикьун бук1ана к1иго бат1ияб бут1аялде: теориялъулаб ва практикияб.\nТеориялъулаб бут1а г1уц1ун бук1ана тестированиялдасан. Гьелда мух1канго лъазе кколел рук1ана нормативиялгин ихтияразулал актал, ФМС (паспортал кьей, прописка гьаби, госпошлина ва цогидалги документал кьеялъул болжал ва гь.ц. инвалидазе, лъимал г1емерал хъизаназе гьарулел бигьалъаби, лъималазул пособиял, субсидиял кьеялъул къаг1идаби ва гь.ц.).\nПрактикияб бут1аялда МФЦялда гьабураб х1алт1и.\n-Кинал х1асилал ккарал МФЦялъул араб 6 моц1алда жаниб?\n-Араб 6 моц1алда жаниб МФЦялда х1алт1улев 19 х1алт1ухъанасул жигарчилъиялдалъун гьабун буго 10 азаргог1ан хъулухъ. Г1адамазул мурадал хехго т1уразариялъе г1оло, жинца-жинца гьарулел х1алт1аби бат1а-бат1аго рикьун, 5 бат1ияб гордуялъусан т1урала къвариг1елал. Гьел т1уразе ккани бищунго г1емер къвариг1уна 5 минутг1ан заман. Г1адамазул мурадал киг1ан к1ваниги хехго ва рахъи кьолеб куцалда т1ураялъе г1оло нижер ясал х1алт1ул заманаялъухъ балагьич1ого к1вах1-свак лъач1ого х1алт1ула. Гьелъ нижер ясазул г1адамазулгун лъугьун буго лъик1аб гьоркьоблъи. Гьабураб хъулухъалдаса разилъиялъ, г1адамаз гьезие кьола рак1-рак1алъул баркалаби. Гьеб кинабгоги х1исабалде босун, нижер х1алт1ухъабазе щун буго 25 реццалъулаб т1амач.\nБокьун буго нужер т1олабго коллективалда баркизе щварал бергьенлъаби. Гьел кидаго т1аса унгеги нужедаса. Сахлъиялда, рохалида хут1аги, нуж, нужерго гьабулеб ишалда нахъа.\nХ1алт1и бихьизабиялъул мурадалда\nГьал къоязда «Р. З.» газеталъул редакциялде рач1ун рук1ана Хунзахъ бугеб МФЦялъул филиалалъул х1алт1ухъаби. Гьезул мурад бук1ана газеталдасан районалъул г1адамазда жидецаго гьарулел хъулухъал жеги мух1канго лъазари, рич1ч1изари.\nСураталда нужеда рихьулел МФЦялъул х1алт1ухъаби: Мух1амадова Жамилатицаги Шалапова Мадинатицаги гьарула юридикиял консультациял, кумек гьабула бат1и-бат1иял къот1и-къаял хъвазе, эбелалъулаб капитал щвезе, зеленкаби гьаризе, паспортал росизе, прописка гьабизе, лъимал ясли-ахалде къабул гьариялъе ирга ч1езабизе, судалдасан къвариг1елал т1уразе.\nРач1а МФЦялде! Гьенир жалго гьайбатал, х1алт1и берцинал, гьабулеб иш мух1канаб нужер къвариг1елал ц1араб къоялде, бихьизабураб заманалде гъираялда т1убала.\nПросмотров: 182 | Добавил: NiGMaT | Рейтинг: 5.0/1


МахIачхъалаялда ГIазиз ГIалиевасе бараб монумент рагьана\nКIудияб ВатIанияб рагъул ва рагъда хадусеб заманалда Дагъистаналъул нухмалъуда вукIарав азербайджаналдаса ГIазиз ГIалиевасе МахIачхъалаялда монумент базе ккеялъул хIакъалъулъ харбал чанго соналъ церего раккун рукIана.\nХас гьабун республикаялъул бетIер Рамазан ГIабдулатIиповас гьеб монумент баялъул рахъккун хадуб байбихьанила азербайджаналъ гьелъие хIадурлъи гьабизейилан абизе бегьула. Гьеб монумент хIажат гьечIин, къваригIун батани Азербайджаналъ жидерго доба лъейила гьесие монументин абураб пикру загьир гьабулеб букIана гIезегIан дагъистанияз. Кин букIаниги арбагI къоялъ МахIачхъалаялъул Абубакаровасул ва живго гьев ГIазиз ГIалиевасул цIар кьураб къватIал цолъулеб бакIалда гьесие лъураб монумент рагьана.\nГьеб рагьизеги Дагъистаналъул тIалъиялъул вакилзаби гурел хас гьабун Рамазан ГIабдулатIиповгицин вачIун вукIана. Азербайджаналъул рахъалдасан гьезул хIукуматалъул нухмалъулев хисулев Якъуб ГIабдула оглы Эюбовги, ГIазизовасул вас академик Жамиль ГIалиевги, гьезул пачалихъалъул тIалъиялъул цойги вакилзабиги рачIун рукIана.\nГIазиз ГIалиев ккола гьаб сагIат Азербайджаналъул президентлъун вугев Ильгьам ГIалиевасул эбелалъул эмен. Тохтур ва гIалимчи ГIалиев цин Азербайджаналъул сахлъицIуниялъул халкъияв комиссарлъун, хадувги Азербайджаналъул тIалъиялда тIадегIанал хъулухъазда вукIарав гьев СССРалъул нухмалъиялъ Дагъистаналъул бетIерлъун хIалтIизе витIула.\nГьеб монумент рагьулаго республикаялъул бетIер ГIабдулатIипов Рамазаница абуна бищун захIматаб заманалда нухмалъи гьабунила ГIалиевас Дагъистаналъейилан.\nГIемер республикаялъе пайдаяб хIалтIиги гьабунила гьес. Жиндир заманалда бищунго лъай бугев ва ритIухъав нухмалъулев вукIанин гьевилан.\nГIабдулатIиповас абулелда разигьечIел гIезегIан рукIинин абизе бегьула, щай гурелъул гьеб монумент баялъул хабар баккарабго азербайджаналъе жидерабго билълъинабизе къваригIун бугин Дагъистаналда, цин къватIазе, хIухьбахъи гьабулел ахазе цIарал кьун, хадур монументал лъун республикаялда Азербайджаналъул асаралде гъоркье кколеб бугин абулеб букIана гьез.\nХасго гьеб пикруги кьолон жигаралда хъвадарилел ва гьел цIараал лъеяздагун монументазде дандечIчIун рукIана легзиязул жамгIиял хIаракатчагIи. Чанго соналъ цебе Дербенталда Советсская абулеб шагьаралъул аслиял къватIазул цоялда Азербайджаналъул вукIарав нухмалъулев ХIайдар ГIалиевасул цIар лъезе теларин чIчIун рукIана гьел, чанго акция тIобитIизегицин хIалал рихьана. Амма гьелъул хIасил ккечIо.\n«Эркенлъи» радиоялъ бухьен гьабурал батIи-батIиял экспертазги абулеб букIана лезгиязул гьеб хIаракатчилъиялъул хIасилкечIолъиялъе аслияб гIилла бугила Дагъистаналъул тIалъи Азербайджаналъе бокьараб гьабулеб букIин.\nТарихчи Зураб ХIажиевас «Эркенлъи» радиоялъулгун букIараб гара-чIвариялда абуна ГIазиз ГIалиевасе монумент бай гьедигIна цIакъ бегьилареб иш гурила, амма гьесул хIалтIул хIасилал цIакъго кIодо-кIодого рихьизарулел ругила азербайджаналъги гьезул рахъккураб дагъистаналъул тIалъиялъгийилан.\nЗураб ХIажиев: «Гьеб монумент лъеялда хурхун батIи-батIиял пикраби руго республикаялда, цо-цояз миллатчилъиялдеги цIалеб буго гьеб суал. Дун ракIалде ккара-ккарал чагIазе памятникаял раялде данде вуго, амма гьев ГIазиз ГIалиевги республикаялъул бетIерлъун вукIиндал, гьев гIадал нухмалъулезе Данияловасеги, ГIумахановасеги монументал ранги ругелъул, гьездаса хадур рукIаразеги жеги гьел лъезе рес бугелъул ГIалиевасе гьеб монумент лъеялъулги бегьунгутIи букIинаро.\nХасго жибго гьеб монументги, гьеб лъелалде гьениб сверухълъи къачIайги кинабго республикаялъул гIарцудаги хъвачIого гьабунги бугелъул гьелъул бицун пайда гьечIо.\nГьев лъил гIагарав чиялиги хIисабалде босун абизе бегьула ахираб заманалда Дагъистаналде цIакъго кIудияб асар гьабулеб бугин Азербайджаналъилан. Амма гьеб азербайджаналъулги дагъистаналъулги гьудуллъи щулагьаби хIисабалда бихьизабулеб буго. Гьезул къоял нилъер республикаялда тIоритIун, дагъистаналъул къоял гьезул гьенир гьарун гьоркьоса къотIичIого гьел тадбиал тIоритIулел руго.\nАмма нилъер гьанир азербайджаналъулазе монументал ралел ругелъул, къватIазда гьезул чагIазул цIарал лъолел ругелъул гьелдаго рекъараб жаваб бокьилаан гьезул рахъалдасанги.\nНилъеца гьебщинаб жо гьабунхадуб азербайджаналда нилъераз кьураб лъабго концерт гурони дагъистаналъул культураги тарихги цIунун хутIиялъе гьез гьениб щибниги гьабулеб гьечIо. Концерт гьелъухъ гIенеккаразе асарги гьабун гьелда лъугIулеб иш буго, гьелъ нахъе жо толаро.\nГьез Имам Шамилие яги Расул ХIамзатовасе, ялъуни Бакуялда гIурав Муса Манаровасе чан монументин барабилан гьикъизе бокьун буго дие».\nЦо-цо экспертаз абулеб букIана ГIазиз ГIалиевас Дагъистан Азербайджангун цолъизе биччачIила, гьелъие гIоло азербайджаналъулазда жидедаго рихун вукIанила гьевилан. Дагъистаналъул автономия цIунаралъухъгIаги лъезе бегьулила гьесие гьаниб монументилан абулеб букIана гьез. Амма ХIажиевасул гьел баяназда рекъон батIияб пикру буго.\nЗураб ХIажиев: «Гьеб гьес тIубалеб суал гуро, улкаялъул тIалъиялъ Дагъистанги Азербайджанги цолъизабизе хIукму къотIун букIарабани ГIазизовасда гьеб бакIалда щибго гьабун бажарулароан. Нагагь данде вахъинин лъугьун вукIаравани ракьтезабулаан гьесдаги.\nГьеб суалалда хурхун гIемер харбал рукIин гурони, тарихиял хIужабиги документалги цIакъго дагьал руго. Азербайджаналъул нухмалъиялъе къваригIун букIун батизеги бегьула Дагъистан жидедего гъорлъе бачине. ДАССР гIуцIиялъулъ гIахьаллъи гьабун, гьелъие Автономия кьезе Дагъистаналде живго Сталин вачIун вукIана.\nГьев я Чачаналъе, я Гъарачаязулгун Черкесазул республикаялде яги Кальмыкиялде инчIого Дагъистаналде вачIун вукIана. Гьеднилъидал гьес гIуцIарабин тезе бегьулеб республика Азербайджаналде гъорлъе бачине кколин гьесда абизе хIинкъилаанин, лъиданиги кIвелароанин гьеб абизейилан кколеб буго дида» -йилан бицана «Эркенлъи» радиоялъе тарихчи Зураб ХIажиевас.


Аллагьасул нухда садакъа бикье!\nЩибаб рецц ТIадегIанав Аллагьасе буго, Жинца кинабго махлукъаталдаса хира гьавун вижарав, тIолго гIаламалъего рахIматлъун, нилъеда кIиябго дунялалда батулеб хIакъаб талихIалде - хвасарлъиялде нух малъизе жинда ссалат салам лъеяв МухIаммад Авараг нилъехъе витIарав ва гьединго Жиндир хирияб Къуранги рещтIун гьелда жаниб нилъее бигьалъи кьурав. ТIадегIанав Аллагьас даимаб ссалат салам лъеги нилъер Аварагасда, гьесул хъизан-агьлуялда ва киналго асхIабзабада.\nШАГIБАН МОЦI БАЩАЛЪАРАБ МЕХАЛЪ ГЬАБУЛЕЛ ЖАЛАЗУЛ БАЯН БУГО ГЬАБ\nШагIбан бащалъараб мехалъ цIалулеб дугIа буго гьаб: ТIоцебе "Ясин" цIалила лъабцIул. Цебесеб гIумру халалъиялъул нийяталда цIалила, кIиабилеб балагь борхиялъул нийяталда, лъабабилеб ризкъи гIатIилъиялъул нийяталда цIалила, щибаб цоялда хадуб гьаб дугIаги цIалила. Цо риваят буго анцIул цIалила абун.\nШагIбан - рацIцIалъиялъул моцI\nХириял моцIазул цояб ккола ШагIбан. Гьелъул кIодолъиялъул ва хиралъиялъул бицун буго Аллагьасул свалат салам лъеяв МухIаммад Аварагасул хIадисазда ва исламалъул гIалимзабазул каламалда.\nЭбел инсуда аскIор гьаризе кколел адабал\nИсламияб диналъ инсанасул гIумру берцин гьабула кинабго рахъалъ. Гьелъ малъула мискинасе садакъа кьезе, загIипасда гурхIел гьабизе, кIудиясул хIурмат гьабизе, хъизан берцинго хьихьизе, зулмуялде ккарасе квербакъи гьабизе. Гьелъ нилъеда малъула, эбел-инсуда аскIор гьаризе кколелги, гьудул-гьалмагъазда аскIор гьаризе кколелги, яц-вацазда аскIорги гьаризе кколел адабал.\nКIал кквеялъул шартIал КIал кколев чиясе тIоцебесеб шартIлъун ккола ният гьаби. ГIей гьабула гьеб нийят дур рекIелъ бугониги, амма цIакъ лъикIаблъун рикIкIуна гьеб мацIалъ тасдикъ гьабизе. БатIайиса абуни ракIалъул нийят ккола фарз, кIалалъул-суннат. Гьеб лъазе ккола, щайгурелъул дандчIвалелъул мацIалъ нийят гьабизеги кIочон тун, кIал ккун пайда щибилан абулел гIадамал. Нийят гьабулаго рехсезе ккола къоги, моцIги, сонги ва кIалалъул тайпаги. Масала: "Дица нийят гьабула гьаб соналъул Рамазан моцIалъул паризаяб кIал кквезе Аллагьасе гIоло". Метерисеб къоялде кIал кквеялъе нийят гьабизе лъикIаб буго боголил какдаса хадуб, амма бегьула рогьел рехизегIан\nИсраъ ва МигIраж\nРаджаб моцIалда жаниб буго Исламалъул тарихалда бищун хIикматаб дунялалъул рокъоб бусурбабазе кидаго дарслъун чIолеб лъугьа-бахъин, Исраъ ва МигIраж.


РакIалдещвеязул щенон балеб цIад...\n(Фазул вечер, МахIачевасул гъутухъ, Сайгидпашагун даргиялъ ахIулеб авар кечI)\n2012 соналъул щуабилеб декабралъул къо букIана. ГIурус театралъул кIудияб зал тункун цIун букIана Фазу ГIалиевалда ункъого сон баркизе бачIараб гIаламалъ. ГIемерал гIадамал рукIана къватIирги, жанирги. ЦIакъ гIемерал хIакимзаби рукIана Дагъистаналъул президентасдаса рахъарал хIукумат, парламент, Пачалихъияб Думаялъул депутатал ва гIемерал цогидалги. Юбилеялъул сордо рагьана культураялъул министрлъун йикIарай Зумруд Сулимановалъ ва бачIинахъего рагIи кьуна президент МухIамадсалам МухIамадовасе.\nМухIамадсаламица мухIканго кагътидаса цIалана Фазуца росарал рорхалъабазулги, гьелъие щварал шапакъатазулги, Дагъистаналъе ва улкаялъе шагIиралъул творчествоялъул бугеб кIваралъулги. ГIурус мацIалда Фазул кечIги цIалана МухIамадсаламица. Гьенир кIалъазе рахъарал чагIаз Фазул рахъалъ абурал рагIаби такрар гьаризе хIажалъи бихьуларо. Гьел рукIана цоцада релълъарал. Жибго юбилеялъул сордо гIуцIун букIана тIадегIанаб даражаялда, лъикIго. Фазу гIодой чIун йикIана залалда гIадамазда цадахъ. Тугьдул гурони кьолел конвертал, сайигъаталги рукIинчIо.\nЦохIо сайигъат кьурав чи ккана ХIажи МахIачев. Гьес Фазуе рецц-бакъалъул рагIабиги абун жиндирго квералъ гьабурабин цо гъутухъ кьуна. Къиматаб жо букIарабищ лъаларо, МахIачевас учузаб жо кинха кьелеб, бечедав чияс. ХIасил калам тIалъиялъул киналго вакиллъияз Фазуда баркиялги гьарун рагIи кьуна жийго юбиляралъе. БачIинахъего зал жиндир рахъалде цIазе кIвана Фазуда: « Изну кье дие гьаб сагIаталъ нужеца дир рахъалъ абурал киналго лъикIал рагIабазда тIад рекъезе» - ян залалда релъулезул ва хъат чIвалезул хъуй бахъана.\nБицана жиндир къисматалъул ва творчествоялъул нухлул – литинституталъул, жиндие щвараб кIийилалъул, Микеланжелал ва гIемераб цогидаб цебехунги нилъеда гIемер Фазудаса рагIараб калам букIана. ЦIалана авар ва гIурус мацIалда жиндирго чанго кечIги. «Дун гIемер гаргадулей йигин ккола, гIемер кIалъарабго дица дунго еццизе байбихьула» - ян нахъеги зал хъат чIвазе тIамуна Фазуца. Киналго данделъиялде рачIаразе баркалаги кьун ана Фазу сценаялдаса.\nБайбихьана залалъур гIодор чIаразул гIемерисел урхъун рукIараб концерталъул программаялде. КочIол сордо рагьана машгьурай даргиязул кочIохъан ПатIимат Кагировалъ ГIадалло ГIалиевасул «Биччан те, МухIамад, цо щобил бакъан» абурал рагIабаздаса. АхIулеб букIана махщалида ва щавкъалда. Цебе авар мацIалда хадубго рекIун буссинабураб гьебго кечI дарги мацIалдаги. Залалъ кутакалда лъикI къабул гьабуна даргиялъ авар мацIалда ахIараб кечI.\nКочIол сордо лъугIун хадув дагьалго гIазул хIулаби реххулеб хасалил сардилъ ХIамзатовасул къватI чIван вачIунев вукIана дун. ШагIир Адаллогун гьудулъиялда вугеб заман букIана, къо гьоркьоб биччан кIалъалеб ва адабияталъул бицун къацандулеб. Кьурана Адаллохъе. Дагьаб ккураб гIадаб гьаркьалъ саламги босун мун кивеххун вугевин гьикъана дос бачIинахъего. Дие бокьулаан гьесулгун цо гьудулълъиялъул бахIсал ва дагIба гьабизе ва абуна:\n-Дун вачIунев вуго Расул ХIамзатовасул къватI чIван Ленинил майданалдехун нилъеего хирияйлъун йигей Фазул кочIол сордоялдаса - ян абуна дица бищунго асие рокьуларел кIиго поэтазул цIарги рехсон, ургъунго гIадин. (Гьанже гьеб дир чанкIкIиялда мун тIаса лъугьаха, цIалдолев) - Вабабай гьениб бакIарун бугебщинаб гIалам, жанибалдаса къватIиб халкъ гIемер буго, президент, министрал, депутатал... - ин лъун бачунеб букIана дица нахъойги.\n-Вабабай... вабабай... ракI къалеб буго, лъачи, дир гьаб къапила бихьун - инги абун сас загIиплъана Адаллол. Бихьулеб букIана гьесие гIемер дица абулеб жо къабуллъичIеблъи. ХIукму ккана гьенивго рази гьавизеги.\n-Дуда лъалищ кин Фазул вечер байбихьарабали? - ян гьикъана дица тату хварав Адаллода. - Фазул вечер байбихьана битIахъе черхалда гъар-гъар балеб хIалалъ даргиялъ авар мацIалда дур рагIабазда ахIулеб "Биччанте, МухIамад, цо щобил бакъан..." кочIоца, хадубго гьеб кечI дарги мацIалдаги ахIана. Доб къараб гьаракьги роцIцIун\n-Батиларо, лъачи!!! - ян ахIун бачIана Адаллоца. ГIумру "кьалда" унев дуе къаси дур кечIалъ "тушманасул" территориялда босана бищунго ракI чIараб бергьенлъи. Мун ахIичIеб вечер дур кечIалдаса байбихьиялдаса кIудияб бергьенлъи кинаб букIунеб? - ин гьикъана дица. Адалло цIакъ рецц ва цIар бокьулев чи вукIана, вакIа-вахаризе кIолеб хIал букIинчIо гьеб къиматалъ. Хадув Расул сабаблъун барщана дидаса, гьеб батIияб тема буго. (Гьебго кочIол цойги лъугьа-бахъиналъул бицун букIана цо дир гьудул даргияс. Сергохъалаялда ХIамид ХIамидовасул гугариялъул турниралдаса тIад вуссунев Сайгидпаша ГIумаханов нуха регIизе рахъун руго даргиял. Нухда квана-гьекъезе чIараб бакIалда Сергохъалаялъул бетIерас кечI ахIулей Кагироваги йихьизаюн гьикъун буго ГIумахановасда гьайищ лъикIай йигей нужер аваразул кочIохъабийищан. Сайгидпашаца абун буго: «Гьейги лъикIай йиго, амма искусствоялдаги, гIелмуялдаги, спорталдаги нуж аваралгун къеркьоге, гьеб нужер пишаги гуро, гьеб рахъалъ нужер жоги кколаро» -ян.\nДаргиязул бетIерас гьаб сагIат бихьизабилагури дуда кколеб куц абун Кагирова тIамун йиго авар мацIалда «Биччан те, МухIамад…» ахIизе. Гьелдаса разилъарав ГIумахановас ахIун жиндир кумекчигун амру кьун буго гьеб кочIолъ бугеб щибаб хIарп рикIкIун азарго гъурущ гIарац кье кочIохъаналъеян. Нусазарго гъурщиде гIагарараб гIарац щун буго Кагировалъе кочIохъ.\nСайгидпаша арабго Кагировалъ питна бухъун буго даргиязе, авараз хIарп рикIкIун азарго гъурущ кьолеб бугин, нужеца кида кьелебин.) Кагировалда хадур иргаялда цере рачIана доб сордоялъ щибаб миллаталъул культураялъул хIаркатчагIи. «Лезгинка» ансамблалъ битIахъе кверде босана зал. Сценаялдаса бихьизабулеб букIана Фазул гIумру ва нахъа тараб нух бихьизабулел фотоальбомал ва фильмал. Амма гьадаб даргиялъ авар мацIалда ахIараб кочIоца гIадаб асар хутIанщинаб жоялъ гьабичIо.\nАдалло хвана (м.ч), Фазу унтун йиго, къо бахъанагIан дагьлъулел руго рекIее асар гьабулел сардалги, гIадамалги. Цо-цо гьединал ракIалдещвеял кагътиде росула, лъалезе бицуна, бицунелъухъ гIенеккизеги, хъвараб цIализеги чи ватуларебги бачIунеб букIун буго заман. Батила гьенибги Аллагьасул цо хIисаб. Хабар лъикIаб рагIайги.


Горавтотрансалъул кьили тIаса рехулеб буго маршрутчагIаз\nМахIачхъалаялда халатрахъунел руго маршруткабазда хIалтIулезулги «Горавтотранс» абураб гIуцIиялдаги гьоркьор ругел ричIчIунгутIиял. ГIуцIиялда гъорлъа нахъе ине гъира загьир гьабулеб буго цо маршруталъул линиялъул хIалтIухъабаз.\nМахIачхъалаялда 4-A маршруталда хIалтIулел маршрутчагIаз лъазабулеб буго гьанже лъагIан гьел гъорлъе унел рукIарал «Горавтотранс» гIуцIиялда гъорлъа нахъе рилълъине бокьун букIин.\nЖалго жидедаго чIун, магъалабазул идараялда хъвай-хъвагIай гьабун хIалтIизе бокьун бугониги, МУПалъул хIалтIухъабаз квекIен гьабулеб бугила, хIинкъаби кьун ва нухда лазатбахъиял гьарунин баян гьабуна гьеб маршруталда хIалтIулезул цевехъан Салавтин Джамирзаевас.\nРадалалдаса къалъизегIан маршруткаби чIолел бакIазде машинаби риччаларого квекIен гьабулила Горавтотрансалъул хIалтIухъабаз. Джамирзаевас баян гьабухъе, араб соналъул хаслихъе гьезул линиялда хIалтIулезул аслияб къадаралъ хъвай-хъвагIай гьабун буго магъалабазул идараялда, амма гьеб гьабуниги жидехъа путевкаялъухъилан гIарац тIалаб гьабулеб бугила.\nМагъалабазул идараялда хъвай-хъвагIай бугездаса 3200 гъурущ, гьеб гьечIого ругезухъа 5700 гъурущ. Амма МУПалдасан жидее бугеб жо щибго гьечIила, гьеб гIарац щай кьезе кколебалеги бичIчIулеб гьечIин бицана Джамирзаевас «Эркенлъи» радиоялъе.\nСалавтин Джамирзаев: «Цебеккун нижеца гьезие кьолаан 3100 гъурущ. Гьезие хIалтIулел рукIана ниж. Гьанже гьез багьа бахинабун буго 5700 гъурщиде. Нижеца гьезда цIехолеб буго, сундухъ гьеб гьезие кьезе кколеб нижеца, гьезухъа нижее щолеб мухь, стаж, шибгIаги жо нижее гьечIеб мехалда.Гьелда тIадеги, нижерго транспортги буго, хварабго нижецаго къачIазе кколеб.\nГьелда бан букIана Транспорталъул инспекциялда данделъи. Нижеда цебе лъуна шартI, Горавтотрансалда гъорлъа нахъе унел ратани нужерго батIаго гIуцIейин цолъи. Гьелъул хъвай-хъвагIайги гьебейин шагьаралъул администрациялда. Амма нижее нух гьукъулеб буго, хIалтIулъ квекIенал гьарулел руго».\nМэриялъ жамгIияб транспотралъе лъазабулеб аукционалда гIахьаллъизе хIажат бугин баян гьабуна гьес. ГьабсагIаталда хIалтIуде рахъине путевкаби кьолел гьечIила жидее, Горавтотрансгун къотIи цIи гьабичIогон кьеларилан абунин баян гьабуна Салавтиница\nЖакъа къоялде гьеб линиялда хIалтIулел 60 чиясул Магъалабазул идараялда хъвай-хъвагIай гьабун бугила, амма гьездаги, МУПгун къотIи гьабизе гьабулеб буго ва гьединго гIарац тIалаб гьабулеб бугила путевкабазухъ.\nСалавтин Джамирзаев: «Гьез къокъаби гьарун рачIун нух гьукъулеб буго машинаби чIараб бакIалдаса къватIибе, хIалтIухъаби хIинкъизарулел руго. Нижеца Предпринимателазул лицензия гьабун бугин абуниги, щибго хисуларо, гIицIго 5700 гъурщил бакIалда, 3200 кьейин абула. ХIал гьабунги жидеего хIалтIизаризе къваригIун буго ниж гьезие.\nЩибаб къойил, радалалдаса къалъизегIан гьезул чагIи рачIун, машинаби чIарал бакIалдаса нухазде риччаларогон, нух къан квекIенал гьарула. Амма Горавтотрансалъул гIиицIго 10 гурого маршрутка гьениб гьечIо,гьелги жидерго чагIи руго гьезда хIалтIулел. Ниж ана профсоюзалдеги, ана юристазухъеги, амма ниж хIинкъизарун, хIал гьабунги Горавтотрансалда гъорлъе лъугьине къваригIун буго гьезие».\nЦебеккун, Горавтотрансалда гъорлъа нахъе риллъана 19 мартшруталъул хIалтIухъаби, гьез МУПалъе кьолеб магъало тIаса индал дагь гьабуна рекIадухъ мухьги. Масала, МахIачхъалаялда рекIдухъ кьолеб мухь 17 гъурущ батани, 19 маршруталда гьеб буго 15 гъурущ.\nСалавтиница тIаде жубана, киназегоги бокьун бугин Горавтотрансалъул кьили тIаса рехие, амма гьез хIинкъизарун чIезарулел ругила хIалтIухъаби.\nЛъидаго бачIеб предпринимателазул ва шоферазул профсоюзалъул нухмалъулев ГIисалмухIамад Набиевас «Эркенлъи» радиоялъе баян гьабуна Горавтотрансалъе пачалихъалъ кьураб лицензия бугила 6500 гъурущ лъагIалие кьолеб, гьезин абуни, гьелъул копияби рахъун шоферазе ричун босулила гIицIго 1200 гъурущ щивасухъа лъагIалие.\nЦин гьелда тIад 7 миллион гъурщиде щун хайир гьабулила гьеб гIуцIиялъ. Горавтотранс гIарац гьабизе Амировас гIуцIараб идара букIанила, амма гьев аниги система цIунун хутIун, жакъа гьенисан щолеб рагIдукь бугеб хайиралда тIад рагъулел ругила республикаялъул тIалъиги шагьаралъул администрацияги.\nНабиевас гьединго бицана жакъа экономика рагIдукьа къватIибе бачиналъул бицунеб бугила, гьеб бицалъ течIого, гIумруялде бахъинабизе заман щун бугила тIалъиялъе, гьебго Горавтотрансалдаса квер бан.


ЗАМАНА - Динани-ургабси мажлис\n26 мая, 2022. Четверг 10:44\nГьалабван, Хайдакьла районна Родниковый шилизибси дурхIнала арадеш къулайбирнила «Огонек» лагерьлизиб халкьани-ургабси, динани-ургабси, жагьилтала IX–ибил мажлис бетерхур.\nИл ибхьнилизир бутIакьяндеш дариб Хайдакьла районна бекI ГI.Темирбулатовли, ДР-ла Правительствола Председательла заместитель Р.ЖягIпаровли, ДР-ла миллатла ва динанала къуллукъунала шайчивси министр Э.Муслимовли, МяхIячкъалала ва Грозныйла архиепископ Варлаамли, ДР-ла Муфтийла кумекчи М.Саадуевли ва цархIилтани.\nБалбуцла дазурбазив, гъайухъун ДР-ла Правительствола Председательла заместитель Рабазан ЖягIпаров. Илини сунела дугьабизлизиб буриб, мажлис республикалис дебали мягIничебси биъниличила ва динани-ургарти бархбасуни гьаладяхI дашахъес ва цIакьдикIахъес халаси пай кабирхьули биъниличила.\n«ИшбархIила замана дунъя барсбиубли саби, Россияла дазурбачиб паргъатдеш агара, ва миллатчидешличи къаршиси Украинализиб дявила хасси балбуц бетурхухIели, жамигIят цабиахъес багьандан чеимцIати къайгъни дакIударес гIягIнили сари. Западла улкнани миллатчиби ярагълабирули, нушала улкаличи къаршити къадагълуми далахъули саби — илди лерилра дурадуркIути сари Россия цIакьагарбарили, чус мутIигIбарес багьандан. БусягIятла манзил лебил Россия миллатла гьавкьяна-алав цабиубли, цIакьбикIни жагьилтани бегIлара мягIничебсилизи халбирули саби», — викIи вице-премьер.\nИлкьяйдали ДР-ла Муфтийла кумекчи М.Саадуевли буриб, Западли, сагати цIакьаначил динна, адаб-хIяяла ва рухIлашалти хьулчни агардарес дигули дебали урехилати дугьабизуни тIинтIдирули биъниличила.\nНушала улкала динна вакилти цаси пикриличи бакIиб: цабиънили, цIацIати бархбасунани ва уржибдешлицун даршудеш мяхIкамбарахъес имканбикIахъниличила, дурабадси урехилис къаршидеш дирнила ва духIнарти масъулти сархибдешуначил арзес бирниличила. Мажлис нушала улкала хъархIерагардеш мяхIкамбарес ва узити республикабала даршути халкь батахъес багьандан Украинализиб бетурхуси хасси дявила балбуцла манзил дурабуркIуси саби. Ил багьандан илдигъунти тяхIяр-кьяйдализиб, лебилра жамигIятунала динна вакилтачиб чебси саби, чула къяяни цIацIадарес, зиддешуни хъумартурли, пачалихъ гIеббуцес ва гьатIира уржили барх бузес.


Аваразул иргадулаб диктант » Ассоциация учителей аварского языка\n11 апр 23:20Цолъиялъул хIалтIи\n2021 соналъул 10 апрелалда Мах1ачхъала шагьаралда бугеб «Россия-дир тарих» абураб музеялда «Аварал» абураб жамг1ияб г1уц1иялъ т1обит1ана лъабабилеб к1удияб авар мац1алда диктант.\nДиктанталда г1ахьаллъи гьабизе рач1ун рук1ана Дагъистаналъул бат1и-бат1иял бок1наздаса маг1арулалги, х1атта бат1иял миллатазул вакилзабигицин.\nТадбир т1обит1иялъе к1удияб квербакъана авар мац1алъул муг1алимзабазул цолъиялъ. Гьелъие байбихьи лъуна «Калам» абураб Дагъистаналъул мац1ал малъиялъул централъул авар мац1алъул муг1алим, авар мац1алъул муг1алимзабазул цолъиялъул пресс-секретарь Манапов Мух1амадица х1адурарал тестаз.\nДиктант ц1алана Дагъистаналъул мустах1икъай муг1алим Сарат Мух1умаевалъ. Хъварал х1алт1абазухъ хал гьабуна ва гьезие данде кколеб къимат лъуна авар мац1алъул муг1алимзабаз.\nГьединго тадбиралда рик1к1ана ва ах1ана авар мац1алда куч1дул, гьаруна к1алъаял.\nТадбиралъул ахиралда диктант т1обит1изе гьабураб к1удияб кумекалъухъ баркалаялъул кагътал кьуна авар мац1алъул муг1алимзабазул цолъиялъул нухмалъулей Баху Мух1идиновалъе ва киналго авар мац1алъул муг1алимзабазе.\nДиктант "Церги хlелекоги". Джамалова Э.Н Контролиял хIалтIаби Диктант - 5 класс. Пат1имат Г1умарова ДО дурго лъай борцин 4 класс Диктант - 11 класс. Пат1имат Г1умарова ДО дурго лъай борцин 11 класс 5 класс -диктант ДО дурго лъай борцин 5 класс Диктант- 5 класс ДО дурго лъай борцин 5 класс